Bukedde Online - Rev. Mwesigwa ebintu bimukyukidde: Bamututte mu kkooti\nMuseveni ne Kagame basisinkanye ku nsalo...\nREV. Isaac Mwesigwa poliisi bwe yamukwasa aba famire ye, yalowooza nti ebintu biwedde kyokka ebigambo byamukalidde ku matama n’asoberwa bwe bamugambye nti, abadde agenda mu kkooti ku misango gy’okuwa poliisi amawulire ag’obulimba.\nRev. Mwesigwa ng'atuusibwa ku kkooti e Nakawa\nEggulo, Mwesigwa yasimbiddwa mu maaso g’omulamuzi ku kkooti e Nakawa ku ssaawa 8:00 ez’emisana ne bamusomera omusango gw’okulimba poliisi.\nMwesigwa yasaba poliisi oluvannyuma lw’okukola sitatimenti mu kitongole ekirwanyisa abatujju, emukkirize agende afune obujjanjabi kubanga abasajja abaali bamuwambye, baali bamukuba nnyo.\nOmwogezi wa poliisi mu ggwanga, Fred Enanga bwe baabadde baakafuna Mwesigwa yagambye nti, yabadde alabika ng’akooye ebitagambika. Oluvannyuma lwa wiiki emu okuva lwe baamuzuula e Soroti, Mwesigwa yeetutte ku poliisi ku Lwokuna bamuddize emmotoka ye era eno, ebintu gye byayonoonekedde.\nOmwogezi w’ekitongole kya poliisi ekinoonyereza ku buzzi bw’emisango, Charles Mansio Twine yagambye nti, baabuuzizza Mwesigwa oba alina ky’ayagala okugatta mu sitatimenti gye yasooka okukola nga February 12 n’akalambira nti, talina ky’agattako wadde okukyusaamu n’agamba nti, ‘abasajja bampamba ne bansuula e Soroti’.\nOno, teyabadde na kirowoozo kyonna nti, poliisi esobola okuba ne kkamera ezaakwata entambula ye yonna okutuuka w’agamba nti we baamuwaambira era olwamaze okuddamu nti talina kyakusa mu sitatimenti ye, Twine n’agamba baamututte mu kasenge ka kkamera ne bamulaga ebituufu ebyaliwo.\nOLWOKUNA YASUZE MU KADUUKULU KA POLIISI\nKu Lwokuna, yakedde ku poliisi okuggyayo mmotoka ye ebintu gye byakyukidde ne bamutegeeza nti, yabadde akwatiddwa. Twine yagambye nti, obujulizi bwe balina, bulaga bulungi nti Mwesigwa tewali yamuwamba wabula ye yasigadde akyabawudiisa.\n“Twamututte ku poliisi e Mukono mu kasenge ka kkamera zaffe ne tumulaga ebyaliwo byonna ku lunaku lwagamba nti yawambibwa n’agwawo ekigwo,” Twine bwe yagambye.\nYagasseeko nti, baamulaze kkamera ku kkamera bye zaakwata okuviira ddala ku Northern Bypass kwe yayita nga mu mmotoka alimu yekka, n’ayita e Namugongo nga era kkamera ziraga nti, tewaaliwo wadde bboodabbooda eyali emulondoola.\nKkamera y’e Ssonde nayo yalaze ekintu kyekimu nga mmotoka ye Toyota Raum enjeru nnamba UAR 468D alimu yekka, avuga ku sipiidi ensaamusaamu tewali muntu yenna amugoba.\nMwesigwa wano wonna yabadde akyali mugumu nga talowoozayo nti, we yakolera katemba we tewaliiwo kkamera ndala yonna kyokka bwe batuuse ku City Executive Hotel ng’onaatera okuyingira e Seeta ebigambo ne bimuggwa.\nMu maaso waliwo kkamera emulaga obulungi ennyo ng’ava mu mmotoka n’agireka ng’eyaka amataala n’afuluma wabweru n’akuba essimu oluvannyuma n’azzaamu esimu munda n’aggalawo n’ayimiriza bboodabbooda n’agiragira emutwale e Seeta.\nTwine yayongeddeko nti, olwamaze okulaba obutambi bwonna ne buggwayo, Mwesigwa yasiriikiridde olwamaze n’agamba nti, ‘bannange musoyiwe musajja wa Katonda nnina amabanja mangi, bbanka zimmanja, abantu ssekinoomu bamanja ne bammanelenda nabo okwo. Okukola kino, nalowooza nti kiyinza okunnyamba okufuna akalembereza ku bammanja.’\nKyokka Twine agamba nti, Mwesigwa baali bamuwadde obudde alimbulule eggwanga n’atakikola era kati baamugguddeko omusango gw’okuwa poliisi amawulire ag’obulimba ne bamuggalira mu kaduukulu ka poliisi ku Jinja Road we yasuze oluvannyuma n’atwalibwa mu kkooti e Nakawa.\nAba famire ya Mwesigwa baatutegeeza gye buvuddeko nti, yafuna omusujja ne gumulinnya ku bwongo era buli kiro okuva abaali bamuwambye lwe baamuta, yali agugumuka nga bwawoggana nti, ‘temuntwala mundeke nze muntwala wa”. Kyokka bino byonna, poliisi egamba nti, Mwe


Bukedde Online - Enseenene: Omugano gwa November\n'Abeenyigira mu ttemu mwekube mu mutima'...\nMaama tonzita ebbinika nagiryamu ekikomando...\nAKEETALO akali mu Kampala n’emiraano kati ka nsenene. Enseenene kye kimu ku by’okulya ebisinga okuwoomera Bannayuganda naddala ababeera mu Buganda.\nN’abantu abatali Baganda ababeera mu Buganda abaali tebalya nseenene kati baaziyiga era zibawoomera okuzaama.\nEnseenene zigwa wakati wa March okutuuka mu June. Olwo ne ziddamu okugwa mu November. Era be bezisinga okuwomera bagamba nti bazinyweera ku bbiya wadde abamu bagamba nti zibawomera banywa mazzi oba ccaayi.\nEnsenene zisinga kukwatibwa mu bitundu omuli amataala agaaka ennyo naddala ag’amasanyalaze.Era mu bitundu bino abantu baddira amabaati ne bagawunzikira ku mapipa amanene olwo ensenene olugezaako okubembeera ku mabaati zigwa mu pipa n’abantu beeyolekera kutwala mu butale kutunda. Masaka kye kimu ku bitundu bya Uganda ebisinga okuggwamu ensenene.\nAbantu bangi bakyewuunya wa ensenene gye ziva.\nEra abamu ku bawandiisi b’ebitontome mu Uganda batuuka n’okuziwandikako ekitontome kiramba nga beebuuza wa gye ‘’zizaalibwa’’. Ng’ogyeko e Masaka , kigambibwa nti ebitundu ebirala nga Fort Portal ku nsozi z'e Gahinga, e Hoima era ne ku nsalo ya Uganda ne Rwanda e Kagitumba waggwaayo ensenene.\nAbasuubuzi nga bakaayanira enseenene ez'okusuubula.\nEnsangi zino enseene ate kati ziva Arua ne ku nsalo ya Uganda ne Conogo mu mambuka.\nOkuva eno zireetebwa mu butale e Kampala naddala e Busega, Kyengera n’e Katwe. Era abazitunda bazisasaanya mu bitundu bya Kampala ebitali bimu okwenogera ennusu.\nEnseenene abamu bazifumba bufumbi ate abalala bazisiika.\nE Nateete enseenene basinga kuzifumba ate e Nakasero mu Kampala ezisinga ezitundibwa ziba nsiike wadde n’embisi zitundibwa. Ensenene olumu bazisiikisa butto.\nOmu ku baali abasuubuzi b’ensenene era nga mukulembeze mu katale akamu Vincent Muhoozi agamba nti enseenene zitambula zigoberera mbuyaga. Agamba nti ensonga lwaki zigwa nnyo e Masaka lwa kuba zifuuyibwa embuyaga eva ku nnyanja Nalubaale era bwe zituuka mu Lwera ziba zirengera ebitaala ebyaka olwo ne ziryoka zibyeyuna ne zigwa mu katego k’okuzikwata.\nMu Buganda abakazi tebaalyanga nsenene. Kyokka abakazi baazikwatiranga ba bba baabwe era kyabanga kya muzizo okuzikwata nga ba bba baabwe tebaliiwo.\nAbakwasi b'enseenene nga bateze enseenene zaabwe. Bazikwata kiro.\nBwe baabanga bakikoze nga waliwo emikolo egisooka okukolebwa. Kigambibwa nti n’e Kabaka olumu nga baziwereza abantu baabwe mu Buganda ng’akabonero akasiima emirimu gye bakola.\nNg’ogyeko abakazi, n'abeddira enseenene tebazirya.\nEnseenene nga zigudde mu ppipa.\nEnsenene zitundibwa okuva ku 500/- ejjiiko eya ssukaali n’okweyongerayo.\nEra ng’ensawo eweza kilo 25 okudda wagulu mu katale ewoozebwako omusolo gwa 2,000/-. Ebirala ebireetera enseenene okulinnya ebbeeyi ge masannyalaze ageeyambisa mu kuzikwata.\nEnseenene zitikibwa kabindo okutwalibwa mu katale.\nEnseenene nga zivugibwa ku bodaboda.\nAkatale k'enseenene e Busega.


Bukedde Online - Eyalwala omutwe asaba buyambi\nEkikopo kya Kanyike Cup kitongozeddwa\nMayinja yeeganye eby'okuwagira NRM ng'ayimbira e Nakulabye\nMuwala wa kkansala owa S5 bamutuze\nEyalwala omutwe asaba buyambi\nAbakulira Disitulikiti y’e Mbarara bavunaaniddwa...\nAmannya g'abantu abalala Rwanda b'esonzeeko...\nBy Lawrence Kitatta\nAdded 4th March 2019\nOMUWALA amaze n’obulwadde bw’oku mutwe okumala emyaka 15 alaajanidde abazirakisa bamuyambe asobole okulongoosebwa ekiwanga.\nBarbra Nambuya 21, y’alaajanidde abazirakisa mu ggwanga n’ebweru w’eggwanga okumuyamba okumusondera ku nsimbi asobole okulongoosebwa emisuwa gy’oku mutwe egyazimba kati emyaka 15 ng’ali mu bulumi.\nNambuya abeera Gayaza ‘B’ mu town Council y’e Kasangati agamba nti, w’atuukidde okulaajanira abasomi ba Bukedde nga bazadde be batuuse ku kisenge era ne bamuleka olw’ebbanga eddene lye bamujjanjabidde nga tawona ate ng’embeera yeeyongera kuba mbi n’obulumi bwa maanyi.\nAgamba nti, obulwadde buno bumulumisa omutwe, atuuka ekiseera n’alemwa okussa era bwamukwata ku myaka mukaaga ng’ali mu kibiina kya P1 bazadde be ne batandika okumutambuza mu malwaliro agatali gamu okulaba ng’abasawo bamuvumula kyokka ne bigaana.\nAgamba nti, atambudde mu malwaliro amanene gonna mu ggwanga wabula nga bamugumya nti ajja kutereera, okutuusa omusawo omukugu lwe yamwekebezze n’akizuula nti waliwo omusuwa ku mutwe ogwafuna obuzibu.\nYagambye nti, omusawo yamutegeezezza nti omusuwa guno gutuuka ekiseera ne guzimba ekimuleetera obutassa n’okulemererwa okulaba era n’amutegeeza nti, alina kulongoosebwa nga kimwetaagisa obukadde 15 asobole okulongoosebwa atereere.\nNambuya alaajanidde abazirakisa yonna gye bali okumuyambako bamusondere ku ssente kuba abasawo bamuwadde wiiki bbiri zokka okusobola okulongoosebwa, singa zisukka kisobola okumuviirako okufuna endwadde endala ez’omutawaana.\nObuyambi osobola okubuyisa ku ssimu nnamba 0701777056 OBA 0701777085.\nBobi Wine asazeewo ku bya Mayinja\nAba People Power bawaze\nBobi oluvudde mu kkomera n’agenda e Lira\nEkikopo kya Kanyike Cup kitongozeddwa...\nMayinja yeeganye eby'okuwagira...\nYayogedde ku nkolagana ye n’aba NRM n’agamba nti ali ku mulamwa gwa kubaperereza kwegatta ku kisinde kya People...\nMuwala wa kkansala owa S5 bamutuze...\nEKIKANGABWA kigudde ku kyalo Kisowera mu ggombolola y’e Nama mu disitulikiti y’e Mukono mu kiro ekikeesezza olwa...\nAb’ewa Kisekka batabukidde Gavt....\nABASUUBUZI b’ekiwayi kya ssentebe Robert Kasolo ewa Kisekka bawadde gavumenti obukwakkulizo ku kabineeti kye yayisa...\nAba LDU bakubye babiri amasasi...\nABASIRIKALE ba LDU bazzeemu okukuba abantu babiri amasasi ng’entabwe evudde ku bbiina ly’abantu abaabadde baagala...


Bukedde Online - Ba mbega bazudde omuyambi wa Kayihura Baroza gye yaddukira\nAb'ebyokwerinda abalaze obuzibu obuli mu...\nEYALI omuyambi wa Gen. Kayihura, anoonyezebwa ku by’okutemula Felix Kaweesi bazudde gy’ali. ACP Jonathan Baroza yadduka okuva ku mirimu gye yali atumiddwa mu Algeria mu June 2018, era okuva olwo abadde anoonyezebwa. Poliisi ya wano yabadde emaze okusaba poliisi y’ensi yonna okuyambako mu kunoonya Baroza.\nOno y’omu ku bagambibwa okwenyigira mu kutemula Kaweesi. Kaweesi yattibwa March 17, 2017 e Kulambiro. Yatemulwa ne ddereeva we Godfrey Mambewa n’omukuumi we Kenneth Erau.\nOmwogezi wa poliisi y’Ensi Yonna mu Uganda, SP Vicent Ssekate yategeezezza Bukedde ku Lwokuna nti nga bakolaganira wamu ne poliisi mu Algeria baakizudde nti yadduka. Kigambibwa nti okudduka yamala kumanya ku nteekateeka z’okumukomyawo mu Uganda abeeko by’annyonnyola ku kutemula Kaweesi.\nAbajulizi ab’enjawulo bakissa ku Baroza ng’omu ku baali wakati mu by’okutta Kaweesi. Era oluvannyuma waliwo abasajja babiri abaakwatibwa nga bayoola omusaayi mu kifo we battira Kaweesi ne balumiriza Baroza nti ye yali agubatumye.\nKigambibwa nti omusaayi gwali gugenda kutwalibwa mu basamize e Masaka okusiba omusango.\nENGERI BAROZA GYE YADDUKA Baroza yasindikibwa Kayihura mu Algeria akolagane ne poliisi yaayo mu nteekateeka z’okugula n’okuleeta wano kkamera eziketta abamenyi b’amateeka ezigenda okussibwa ku nguudo mu bibuga mu kaweefube w’okulwanyisa obumenyi bw’amateeka.\nAlgeria lye limu ku mawanga agakyasinze okulwanyisa obutujju n’obumenyi bw’amateeka nga gakozesa kkamera. Kyokka engeri Baroza gye yatwalibwayo eriko akabuuza kubanga omulimu ogwamuweebwa gukolebwa bakugu mu kulwanyisa obutujju kyokka nga ye talina bukugu bwonna.\nAbadde akola mu poliisi eya bulijjo mwe yava okufuuka omuyambi wa Kayihura. Wabula ebbaluwa eyawandiikibwa Kayihura ng’amusemba okuweebwa omulimu ogwo yamwogerako ng’omukugu mu byokulwanyisa obutujju.\nEbbaluwa yasindikibwa ku kitebe kya poliisi ya Afrika mu Addis Ababa ekya Ethiopia. Okukola emirimu gya poliisi mu Afrika obeera wansi wa poliisi ya Afrika (AFRIPOL). Noolwekyo Baroza abadde akolera wansi wa AFRIPOL. Ekirala ekyewuunyisa yagenda mu Algeria mu April 2017,kyokka ebbaluwa emusemba okufuna omulimu yawandiikibwa August 7, 2017.\nOkubula, poliisi ya Afrika yali emulonze okwetaba mu musomo gw’abakungu ba poliisi okuva mu mawanga g’obuvanjuba, amasekkati n’obukiikaddyo bwa Afrika ogwali mu Congo Brazzaville nga June 13 ne 14.\nAbaserikale b’amadaala aga waggulu mu poliisi eyo bakozesa paasipooti z’ebyokwerinda ezibanguyiza okutuuka buli wantu. Baroza bwe yatuuka e Congo, yakozesa amaanyi ga paasipooti ye n’akwata ennyonyi endala egambibwa okumutwala e Turkey.\nKigambibwa nti eno gye yava ne yeeyongerayo e Canada. Kyategeezeddwa nti yatandikiddewo okukola ku mpapula z’abanoonyi b’obubudamu, kyokka tekinnamanyika oba we bamuzuulidde ng’amalirizza okukola ku mpapula.\nBAAMULABYE BATYA? BAMBEGA abali ku muyiggo gwa Baroza baabadde bamaze okusuula enkessi mu mawanga Baroza gy’asuubirwa okwekweka. Kyategeezeddwa nti baalondodde entambula ze okuva mu Algeria, Congo ne Turkey. Era baasoose kulowooza nti ali mu Turkey kubanga baasobodde okuzuula obujulizi obulaga nga yayingira mu ggwanga eryo kyokka nga tewali kiraga nti yavaayo.\nOluvannyuma baakizudde nga mu Turkey yamalamu akaseera kyokka oluvannyuma n’afuluma eggwanga. Kyategeezeddwa nti waliwo olukuhhaana lwa Bannayuganda abava e Kigezi abeegattira mu kibiina kya International Community of Banyakigezi (ICOB) olwatudde mu kibuga Toronto ekya Canada. Kigambibwa nti Baroza bwe yategedde ku lukuhhaana n’agenda okunyumyako ne Bannayuganda banne, wadde nga ye tasibuka Kigezi. Eno bambega gye baamulabidde.\nKyokka bambega baategeezezza Bukedde nti tebaasobodde kukwata Baroza wadde nga kati bamanyi waali. Poliisi y’Ensi Yonna ebadde etwala Baroza ng’eyabuze, kyokka tennawa kiragiro kimukwata. Ekirala, waliwo amateeka agalina okusooka okugobererwa okukwata omuntu ali mu nsi endala.\nBaroza eyali omuyambi wa Kayihura poliisi emuyigga ku bya Kaweesi: Yasuulawo omulimu e Algeria n'abulawo


Bulijjo “Omulamuzi w’Ensi Yonna” by’Akola Biba Bituufu | Ogw’Okusoma\n“Kye Weeyama Okituukirizanga”\nBiki Ebinaavaawo ng’Obwakabaka bwa Katonda Buzze?\nEBYAFAAYO EBIKWATA KU BULAMU BW'AB'OLUGANDA Ndi Mumalirivu Okuba Omusirikale wa Kristo\nBulijjo “Omulamuzi w’Ensi Yonna” by’Akola Biba Bituufu\nOlina Endowooza ng’Eya Yakuwa ku Bwenkanya?\nBwe Weewaayo Kyeyagalire Oleetera Yakuwa Ettendo!\nOmunaala gw'Omukuumi—Ogw'Okusoma mu Kibiina | Apuli 2017\n“Olwazi, by’akola bituukiridde, amakubo ge gonna ga bwenkanya.”—MA. 32:4.\nENNYIMBA: 112, 89\nEBYAWANDIIKIBWA BINO BINAATUYAMBA BITYA NGA TUYISIDDWA MU NGERI ETALI YA BWENKANYA?\n1. Ibulayimu yakiraga atya nti yali mukakafu nti Yakuwa mwenkanya? (Laba ekifaananyi waggulu.)\n“OMULAMUZI w’ensi yonna taakole kituufu?” (Lub. 18:25) Ibulayimu yabuuza ekibuuzo ekyo okulaga nti yali mukakafu nti omusango Yakuwa gwe yali agenda okusalira Sodomu ne Ggomola yali agenda kugusala mu bwenkanya. Ibulayimu yali akimanyi bulungi nti Yakuwa yali tayinza ‘kutta batuukirivu awamu n’ababi.’ Nga wayise emyaka nga 400, Yakuwa yeeyogerako bw’ati: “Olwazi, by’akola bituukiridde, amakubo ge gonna ga bwenkanya. Katonda omwesigwa ataliimu butali bwenkanya; mutuukirivu era mwenkanya.”—Ma. 31:19; 32:4.\n2. Lwaki Yakuwa tasobola kukola bintu bitali bya bwenkanya?\n2 Lwaki Ibulayimu yali mukakafu nti bulijjo Yakuwa by’akola biba bya bwenkanya? Kubanga Yakuwa ye nsibuko y’obwenkanya n’obutuukirivu. Mu butuufu, ebigambo ‘obwenkanya n’obutuukirivu’ bitera okukozesebwa awamu mu Byawandiikibwa eby’Olwebbulaniya. Okutwalira awamu, tewali njawulo wakati w’obwenkanya n’obutuukirivu. Okuva bwe kiri nti emitindo gya Yakuwa gya butuukirivu, bulijjo alamula mu bwenkanya. Bayibuli egamba nti: “[Yakuwa] ayagala obutuukirivu n’obwenkanya.”—Zab. 33:5.\n3. Waayo ekyokulabirako ekiraga obutali bwenkanya obuliwo leero.\n3 Abantu ab’emitima emirungi kibasanyusa nnyo okukimanya nti Yakuwa mwenkanya, kubanga leero ensi gye tulimu ejjudde obutali bwenkanya. Abantu bangi leero bayisibwa mu ngeri etali ya bwenkanya. Ng’ekyokulabirako, abantu abamu basingisibwa emisango gye batazza era ne basibibwa mu makomera. Oluusi wamala kuyitawo emyaka mingi nga basibiddwa mu kkomera ne kiryoka kizuulibwa nti tebaalina musango. Obutali bwenkanya ng’obwo buleetera abantu ennaku n’obulumi bungi. Kyokka waliwo obutali bwenkanya obulala obuyinza okuba obuzibu ennyo okugumira. Bwe buluwa obwo?\nOBUTALI BWENKANYA MU KIBIINA\n4. Kiki ekiyinza okugezesa okukkiriza kw’Omukristaayo?\n4 Abakristaayo basuubira nti oluusi abantu abatasinza Yakuwa bajja kubayisa mu ngeri etali ya bwenkanya. Kyokka singa tulaba obutali bwenkanya oba singa tuyisibwa mu ngeri etali ya bwenkanya mu kibiina, kiyinza okugezesa ennyo okukkiriza kwaffe. Wandikoze ki singa owulira nti omu ku bakkiriza banno akuyisizza mu ngeri etali ya bwenkanya oba singa owulira nti oyisiddwa mu ngeri etali ya bwenkanya mu kibiina? Ekyo onookikkiriza okukwesittaza?\n5. Lwaki tekisaanidde kutwewuunyisa singa omu ku bakkiriza bannaffe atuyisa mu ngeri etali ya bwenkanya?\n5 Olw’okuba ffenna tetutuukiridde, tusaanidde okukimanya nti oluusi abalala mu kibiina bayinza okutuyisa mu ngeri etali ya bwenkanya oba nti ffe kennyini tuyinza okuyisa abalala mu kibiina mu ngeri etali ya bwenkanya. (1 Yok. 1:8) Wadde ng’ekyo tekitera kubaawo, bwe kibaawo, Abakristaayo abeesigwa tekibeewuunyisa era tekibeesittaza. Eyo ye nsonga lwaki okuyitira mu Kigambo kye Yakuwa atuwadde obulagirizi obusobola okutuyamba okusigala nga tuli beesigwa gy’ali nga waliwo mukkiriza munnaffe atuyisizza mu ngeri etali ya bwenkanya.—Zab. 55:12-14.\n6, 7. Mbeera ki etali ya bwenkanya ow’oluganda omu gye yayolekagana nayo mu kibiina, era ngeri ki ennungi ze yayoleka ezaamuyamba okwaŋŋanga embeera eyo?\n6 Lowooza ku w’Oluganda Willi Diehl. Okuva mu 1931, Diehl yaweereza n’obwesigwa ku Beseri y’e Bern, mu Switzerland. Mu 1946, yagenda mu Ssomero lya Gireyaadi ery’omulundi ogw’omunaana mu Amerika. Bwe yava mu ssomero eryo, yasindikibwa okuweereza ng’omulabirizi akyalira ebibiina mu Switzerland. Ng’ayogera ku bimukwatako, Ow’oluganda Diehl yagamba nti: “Mu Maayi 1949, nnategeeza ofiisi y’ettabi ey’e Bern nti nnali ŋŋenda kuwasa.” Ofiisi y’ettabi ly’e Bern yamuddamu etya? “Tewali nkizo gy’ogenda kusigaza okuggyako ey’okuweereza nga payoniya owa bulijjo.” Ow’oluganda Diehl yagattako nti: “Sakkirizibwanga kuwa mboozi . . . Ab’oluganda bangi baali tebakyatubuuza era nga batuyisa ng’abantu abaagobebwa mu kibiina.”\n7 Kiki Ow’oluganda Diehl kye yakola? Agamba nti: “Twali tukimanyi nti okusinziira ku Byawandiikibwa si kikyamu kuwasa oba kufumbirwa. N’olwekyo, twasaba nnyo Yakuwa atunyweze era ne tumwesiga.” Oluvannyuma lw’ekiseera, endowooza etaali nnuŋŋamu ku bufumbo ab’oluganda abo gye baalina yatereezebwa era Ow’oluganda Diehl n’addamu okuweebwa enkizo ze. Yakuwa yamuwa emikisa olw’okusigala nga mwesigwa gy’ali. * N’olwekyo, buli omu ku ffe asaanidde okwebuuza nti: ‘Singa nze nnayisibwa bwe ntyo, nnandibadde n’endowooza nga Diehl gye yalina? Nnandirindiridde Yakuwa oba nandigezezzaako okulwanyisa obutali bwenkanya obwo?’—Nge. 11:2; soma Mikka 7:7.\n8. Lwaki oyinza okulowooza mu bukyamu nti oyisiddwa mu ngeri etali ya bwenkanya oba nti waliwo omuntu mu kibiina ayisiddwa mu ngeri etali ya bwenkanya?\n8 Oluusi mu bukyamu oyinza okulowooza nti oyisiddwa mu ngeri etali ya bwenkanya oba nti omuntu omu mu kibiina ayisiddwa mu ngeri etali ya bwenkanya. Tusobola okulowooza tutyo olw’okuba tetutuukiridde era olw’okuba oluusi tuba tetumanyi byonna bizingirwamu. Ka kibe nti kye tulowooza kituufu oba kikyamu, singa twesiga Yakuwa, ne tumusaba, era ne tumunywererako, kijja kutuyamba ‘obutasunguwalira Yakuwa.’—Soma Engero 19:3.\n9. Byakulabirako ki bye tugenda okulaba mu kitundu kino n’ekiddako?\n9 Mu kitundu kino n’ekiddako, tugenda kulaba ebyokulabirako bisatu ebiraga obutali bwenkanya obwaliwo mu bantu ba Yakuwa mu biseera by’edda. Mu kitundu kino, tugenda kulaba ebikwata ku Yusufu n’engeri baganda be gye baamuyisaamu. Mu kitundu ekiddako, tujja kulaba engeri Yakuwa gye yakwatamu Akabu, kabaka wa Isirayiri, era n’ebyo ebyaliwo nga Peetero ali mu Antiyokiya ekya Busuuli. Nga twetegereza ebyokulabirako bino, weetegereze ebintu ebinaakuyamba okusigala ng’oli munywevu mu by’omwoyo era ng’onyweredde ku Yakuwa, nnaddala ng’owulira nti oyisiddwa mu ngeri etali ya bwenkanya.\nYUSUFU YAYISIBWA MU NGERI ETALI YA BWENKANYA\n10, 11. (a) Yusufu yayisibwa atya mu ngeri etali ya bwenkanya? (b) Kakisa ki Yusufu ke yafuna ng’ali mu kkomera?\n10 Yusufu yali muweereza wa Yakuwa omwesigwa eyayisibwa mu ngeri etali ya bwenkanya abantu abatali bamu. Naye ekyasinga okumuluma kwe kuba nti baganda be bennyini nabo baamuyisa mu ngeri etali ya bwenkanya. Yusufu bwe yali akyali mutiini, baganda be baamutunda mu buddu era n’atwalibwa e Misiri nga teyeeyagalidde. (Lub. 37:23-28; 42:21) Oluvannyuma lw’ekiseera ng’ali mu Misiri, baamusibako omusango ogw’okugezaako okukwata muka mukama we era ne bamusiba mu kkomera nga tasoose kuwozesebwa. (Lub. 39:17-20) Okuva mu kiseera Yusufu lwe yatundibwa mu buddu okutuusa lwe yaggibwa mu kkomera, gyali emyaka 13. Biki bye tuyigira ku Yusufu ebisobola okutuyamba nga waliwo mukkiriza munnaffe atuyisizza mu ngeri etali ya bwenkanya?\n11 Yusufu yafuna akakisa okubuulirako musibe munne ku buzibu bwe. Omusibe oyo bwe yali nga tannaleetebwa mu kkomera, yali musenero wa Falaawo. Omusajja oyo bwe yali akyali mu kkomera, yaloota ekirooto era Yusufu n’amuyamba okutegeera amakulu gaakyo. Yusufu yagamba omusajja oyo nti yali agenda kusumululwa addemu okuweereza ng’omusenero mu lubiri lwa Falaawo. Yusufu bwe yali abuulira omusajja oyo amakulu g’ekirooto ekyo, yakozesa akakisa ako okumubuulira ku mbeera ye. Tulina bye tusobola okuyigira ku ebyo Yusufu bye yayogera n’ebyo by’ataayogera.—Lub. 40:5-13.\n12, 13. (a) Ebigambo Yusufu bye yagamba omusenero biraga bitya nti embeera gye yalimu yali emunyiga? (b) Kiki Yusufu ky’ataabuulira musenero wa Falaawo?\n12 Soma Olubereberye 40:14, 15. Weetegereze nti Yusufu yagamba omusajja oyo nti yali ‘yawambibwa.’ Ekigambo ky’Olwebbulaniya ekyavvuunulwa okuwambibwa, obutereevu kitegeeza “okubbibwa.” Kyeyoleka lwatu nti Yusufu yayisibwa mu ngeri etali ya bwenkanya. Ate era Yusufu yategeeza omusajja oyo nti omusango gwe baali bamusibidde teyaguzza. Era bw’atyo yagamba omusenero oyo amwogerereyo ewa Falaawo. Lwaki? Yusufu yagamba nti: “Nsobole okuggibwa mu kifo kino.”\n13 Embeera Yusufu gye yalimu yali temunyiga? Tewali kubuusabuusa nti yali emunyiga. Yusufu yali akimanyi bulungi nti yali ayisiddwa mu ngeri etali ya bwenkanya. Eyo ye nsonga lwaki embeera ye yagitegeezaako omusenero wa Falaawo, kubanga yali akimanyi nti yali asobola okumuyamba. Kyokka Ebyawandiikibwa tebiraga nti Yusufu alina gwe yabuulirako, k’abe Falaawo, nti baganda be be baamutunda. Mu butuufu, baganda be bwe bajja mu Misiri ne batabagana ne Yusufu, Falaawo yabaaniriza era n’abakkiriza okubeera mu Misiri “mu kitundu ky’ensi [eyo] ekisinga obulungi.”—Lub. 45:16-20.\nOkulaalaasa ebigambo kyongera bwongezi kwonoona mbeera (Laba akatundu 14)\n14. Kiki ekinaatuyamba obutamala googera bubi ku bakkiriza bannaffe nga tuyisiddwa mu ngeri etali ya bwenkanya mu kibiina?\n14 Singa Omukristaayo alowooza nti ayisiddwa mu ngeri etali ya bwenkanya, asaanidde okwegendereza obutamala gagenda ng’abuulira buli omu ku nsonga ze. Kya lwatu nti singa Omukristaayo akimanyaako nti omu ku bakkiriza banne akoze ekibi eky’amaanyi, asaanidde okutegeeza abakadde ensonga eyo. (Leev. 5:1) Naye ensonga bw’eteba ya maanyi nnyo, Omukristaayo asaanidde okufuba okutabagana ne mukkiriza munne awatali kubuulirako muntu mulala yenna ku nsonga ye, ka babe abakadde mu kibiina. (Soma Matayo 5:23, 24; 18:15.) Kikulu okukolera ku misingi gya Bayibuli mu mbeera ng’ezo. Emirundi egimu tuyinza n’okukizuula nti tetuyisiddwa mu ngeri etali ya bwenkanya nga bwe tubadde tulowooza. Mu butuufu, kituleetera essanyu okuba nti tetwagenda nga twonoona erinnya lya mukkiriza munnaffe gwe twali tulowooza nti yali atuyisizza mu ngeri etali ya bwenkanya! Kijjukire nti ka kibe nti twayisibwa mu ngeri etali ya bwenkanya oba nedda, okugenda nga tulaalaasa ebigambo tekivaamu kalungi konna. Bwe tuba abeesigwa eri Yakuwa n’eri abantu be, kijja kutuyamba okwewala okukola ensobi eyo. Ng’ayogera ku oyo “atambulira mu bugolokofu,” omuwandiisi wa Zabbuli yagamba nti, “takozesa lulimi lwe kuwaayiriza balala, takola muntu munne kintu kibi, era tayogera bubi ku mikwano gye.”—Zab. 15:2, 3; Yak. 3:5.\nLOWOOZA KU NKOLAGANA YO NE YAKUWA\n15. Enkolagana Yusufu gye yalina ne Yakuwa yamuganyula etya?\n15 Waliwo ekintu ekikulu kye tuyigira ku nkolagana Yusufu gye yalina ne Yakuwa. Mu myaka 13 Yusufu gye yamala ng’ayita mu mbeera enzibu, yakyoleka nti yalina endowooza ya Yakuwa. (Lub. 45:5-8) Teyanenya Yakuwa olw’embeera enzibu gye yali ayitamu. Wadde nga teyeerabira kubonaabona kwe yayitamu, teyasiba kiruyi. N’ekisinga obukulu, teyakkiriza butali butuukirivu bw’abalala n’ebibi abalala bye baamukola okumuleetera okuva ku Yakuwa. Olw’okuba Yusufu yasigala nga mwesigwa eri Yakuwa, kyamusobozesa okulaba engeri Yakuwa gye yaggyawo obutali bwenkanya era n’amuwa emikisa awamu n’ab’eŋŋanda ze.\n16. Bwe tuyisibwa mu ngeri etali ya bwenkanya mu kibiina, lwaki tusaanidde okweyongera okunyweza enkolagana yaffe ne Yakuwa?\n16 Naffe tusaanidde okutwala enkolagana yaffe ne Yakuwa nga ya muwendo nnyo era tusaanidde okugikuuma. Tetusaanidde kukkiriza butali butuukirivu bwa baganda baffe kutuggya ku Katonda waffe gwe twagala era gwe tusinza. (Bar. 8:38, 39) Bakkiriza bannaffe bwe batuyisa mu ngeri etali ya bwenkanya, tusaanidde okukoppa Yusufu nga tweyongera okunyweza enkolagana yaffe ne Yakuwa era nga tutunuulira ebintu nga bw’abitunuulira. Bwe tukola kyonna ekisoboka okutereeza embeera nga tukolera ku Byawandiikibwa, ensonga tusaanidde okuzireka mu mikono gya Yakuwa nga tuli bakakafu nti ajja kutereeza ebintu mu ngeri entuufu era mu kiseera ekituufu.\nWEESIGE “OMULAMUZI W’ENSI YONNA”\n17. Tuyinza tutya okulaga nti twesiga “Omulamuzi w’ensi yonna”?\n17 Nga tukyali mu nsi eno embi, tusuubira okuyisibwa mu ngeri etali ya bwenkanya. Ebiseera ebimu ggwe oba omuntu omulala gw’omanyi mu kibiina ayinza okuyisibwa mu ngeri gy’olowooza nti si ya bwenkanya. Ekyo bwe kibaawo, tokikkiriza kukwesittaza. (Zab. 119:165) Mu kifo ky’ekyo, sigala ng’oli mwesigwa eri Katonda era nyiikira okumusaba. Ate era osaanidde okukimanya nti oluusi oba tomanyi byonna bizingirwamu. Olw’okuba tetutuukiridde, oluusi ebintu tuyinza okubitegeera mu ngeri enkyamu. Nga bwe tulabye mu kyokulabirako kya Yusufu, tusaanidde okwewala okulaalaasa ebigambo, kubanga ekyo kyongera bwongezi kwonoona mbeera. Ate era mu kifo ky’okusalawo okugonjoola ebintu mu magezi gaffe, tusaanidde okwesiga Yakuwa era tumulindirire okutuusa lw’alitereeza ensonga. Bwe tukola bwe tutyo, Yakuwa ajja kutuwa emikisa nga bwe yawa Yusufu emikisa. Tusaanidde okuba abakakafu nti bulijjo Yakuwa “Omulamuzi w’ensi yonna” by’akola biba bituufu, kubanga “amakubo ge gonna ga bwenkanya.”—Lub. 18:25; Ma. 32:4.\n18. Kiki kye tujja okulaba mu kitundu ekiddako?\n18 Mu kitundu ekiddako, tujja kulaba ebyokulabirako ebirala bibiri ebiraga obutali bwenkanya obwaliwo mu bantu ba Katonda mu biseera by’edda. Ekyo kijja kutuyamba okulaba engeri obwetoowaze n’okusonyiwa abalala gye kisobola okutuyamba okuba n’endowooza ya Yakuwa ku bwenkanya.\n^ lup. 7 Laba ebikwata ku Diehl mu kitundu ekirina omutwe “Jehovah Is My God, in Whom I Will Trust” mu Watchtower eya Noovemba 1, 1991.\nOMUNAALA GW'OMUKUUMI—OGW'OKUSOMA MU KIBIINA Apuli 2017


Bukedde Online - Ow'emyaka ebiri afiiridde mu kinnya kya muliraanwa\nSsente za takisi zitabudde baddereeva e Kyebando\nOw'emyaka ebiri afiiridde mu kinnya kya mu...\nOw’emyaka ebiri afiiridde mu kinnya kya muliraanwa\nAMASOMERO mu Kampala gali mu keetalo kw'ani anaawangula engule y'essomero erisinze okukyusa embeera z'abawala abato abaweddemu essuubi ezaatuumiddwa ‘Save the Innocence Challenge Grand Finale'.\nEmpaka ezigenda okufundikirwa, zaatandika mwaka guwedde abayizi okuva mu masomero mukaaga mu Kampala okwali Mt. St. Mary's Namagunga, St. Mary's College Lugazi, Home Land College Lugazi, Trinity College Nabbingo. Buddo SS ne Princess Diana High School bwebaasindikibwa e Kamuli okukyusa obulamu bw'abawala abaweddemu essuubi.\nAbayizi bano, baalina okunoonya omuwala eyazaala nga tanaweza myaka 18 n'ava mu ssomero bamuyigirize engeri y'okwebezaawo mu bulamu n'engeri gyasobola okudda mu ssomero wadde yazaala.\nEntikko y'empaka zino, egenda kubeera ku Theatre Labonita nga February 23, 2019 ku mukolo ogugenda okubeera ku kkapeti emyufu ng'abayizi bonna abeetaba mu mpaka zino n'amasomero gaabwe galaga byegaayitamu okuzuula abawala abaweddemu essuubi.\nEmpaka zino zaatandikibwawo Amabasada w'abawala n'abakyala mu Uganda Esther Nakajjigo era zizze zibeerawo ng'abayizi okuva mu masomero ag'enjawulo bagenda mu disitulikiti ezisinga okubaamu abawala abaweddemu essuubi.\nWilson Jaga omukwanaganya w'empaka zino, yalambuzza abayizi Theatre Labonita awagenda okubeera entikko z'empaka era naabalambululirra byebalina okukola n'olunaku engeri gyebanaalutambuzaamu.\nOdinga ayingizza Magufuli mu kalulu


Lwaki mw'ankuba? Munnamawulire atutte essomero mu mbuga. - Watchdog Uganda\nLwaki mw’ankuba? Munnamawulire atutte essomero mu mbuga.\nMUNNAMAWULIRE avudde mu mbeera n’atwala n’atwala essomero lya St. Augustines College School elisangibwa e Wakiso mu mbuga z’amateeka nga agamba nti ze ziba zilamula ku nsonga y’okumukuba bwe yali agenze okukola omulimu gwe gye buvuddeko.\nWilliam Mutyaba akola ne kitongole kya vision Group ku lw’okuna nga ayita mu ba Namateeka be aba Walyemera and Compony Advocates basazeewo okutwala Essomero lino mu kkooti enkulu saako n’omusomesa Kennedy Akena nga omuntu nga bamulanga okuddumira abayizi ne bamukuba era n’ebamutuusaako ebisago eby’amaanyi.\nMu mpaaba ye Mutyaba agamba nti nga 27, omwezi gw’omusavu omwaka guno bwe yali ku kyalo Kayunga gy’asula yafuna amawulire nti essomero lino lyali likutte omuliro, era nafuna kkamera ye eyamuli emitwetwe n’abukira boda boda amangu ago eyamutuusa ku ssomero lya St. Augustine, asobole okukwata amawulire nga nga bweri enkola y’abannamawulire okutegeeza anantu ebiba bigenda mu maaso mu bitundu eby’enjawulo.\nAnyonyola nti amangu ddala nga yakatuuka ku ssomero yasanga ddala kituufu nga omuliro gwali gumaze okukwata ebisulo by’abayizi era nag an’abamu ku batuuze abalinaanye essomero baali batandise okuyingira munda mu ssomero.\n“Amangu ago n’atandika okukwata ebifananyi nga abayizi n’abantu ebenjawulo bagezaako okuzikiza omuliro, saako n’okutaasa ebintu by’abayizi. Wabula wakati mu kukola omulimu gwange omusomesa oluvanyuma eyategerekaka amannya ge nti ye Kennedy Akena yambuuza ani andeese era ne mweyanjulira nti ndi munnamawulire kyokka teyampuliriza amangu ago n’adduumira abayizi bankoleko.\nAbayizi abaali abakambwe banjikira ne bankuba buli omu kye yasanga era ne ngezaako okudduka mu ngeri y’okwetaasa kyokka era Akena yali alagidde omuselikale akuuma ku geeti agisibe nneme kufuluma, abayizi bayongera okw’esomba era ne bankuba ku mutwe saako n’okunteekamu ensambaggere ez’okumukumu n’engwa ku ttaka nga bw’endaajana bandeke” Mutyaba bwe yanyonyodde.\nAyongerako nti oluvanyuma yakizuula nti yali afunye ekiwundu kinene ku mutwe saako n’eriiso lye lyaali likubiddwa nnyo era nga avaamu musaayi mungi nnyo, era yagenda okukebera kkamera ye nga bagimuwambyeko, endaga muntu saako n’ebintu bye ebilala bye yali nabyo.\nKati ayagala kkooti ekake abakulira essomero lya St. Augustine bamuliyirire obukadde bwe nsimbi za Uganda 80, nga kw’otadde n’okukangavvula omusomesa Akena olw’okumukuba saako n’okumuswazaswaza mu bantu.\nHerbert Zziwa ne Ronald Muwanga aba NTV nabo baakubwa abajaasi mu Arua.\nKinajjukirwa nti Bannamawulire bangi bazze bakubwa abantu eb’enjawulo saako n’ebitongole by’okwerinda mu Ggwanga.\nPreviousUCC BOSS wants broadcasters to consider people with disabilities\nNextMukula did not apply for Air Operator Certificate, CAA speaks out


Bukedde Online - Ssenyonga alangiridde nga bw'avudde mu lwokaano ng'okulonda kunaatera okuggwa\nSsenyonga alangiridde nga bw'avudde mu lwokaano ng'okulonda kunaatera okuggwa\nSsenyonga alangiridde nga bw'avudde mu lwokaano ng'okulonda kubulako ssaawa busaawa kuggwe.\nSsentebe wa disitulikiti y'e Mukono, Andrew Ssenyonga ng'avuganya ku kifo kye kimu nga talina kibiina yavudde mu buntu n'alangirira nga bw'avudde mu lwokaano ng'ebula ssaawa busaawa okulonda kuggwe.\nSsenyonga okusalawo kuno yakukoze ku ssaawa nga 7:30 mu ttuntu oluvannyuma lw'okumala okulonda ku kisaawe kya Seeta C/U P/S mu divizoni y'e Goma mu munisipaali y'e Mukono.\nOno okuva mu mbeera agamba nti kyavudde ku kugwa mu lukwe lw'okubba obululu lwe yateeberezza okulukibwa abaakulidde okulonda mu bifo eby'enjawulo.\n"Nga kye ngye mmale okulonda, ntegeezeddwa nga be nnalonze okukuuma obululu n'abalala aba bannange bwe baalagiddwa abakulira okulonda bateeke emikono ku mpapula okuwandiikibwa ebivudde mu kulonda ezimanyiddwa nga DR forms. Kino kikyamu kuba baakikoze misana ssaawa 7:00 nga kitegeeza olwo abakuliddemu okulonda baba bagenda kukozesa omukisa okuwandiikamu bbo bye baagala. Kikyamu okulaba ng'abamu ku be tuvuganya nabo bakozesezza akakiiko k'eby'okulonda okubba obululu," Ssenyonga bwe yannyonnyodde.\nSsenyonga wakati mu busungu yayise poliisi y'e Seeta eyakuliddwaamu OC waayo Edward Isanga n'akulira ebikwekweto eyategeerekeseeko erya Atwine okujja okulaba ogubadde.\nBano baakizudde nga ddala kituufu empapula za DR form baabadde zaateereddwaako omukono ba Agent era wano Atwine n'azibowa. Ssenyonga yagambye nti okugenda mu maaso n'okukkiriza ebivudde mu kulonda bino n'okusigala mu lwokaano luno aba alidde mu bantu b'e Mukono olukwe abaakedde okugenda okulonda nga basuubira nti okulonda kugenda kubeera kwa mazima na bwenkanya.\nYagambye nti yabadde agenda kuwandiika mu butongole eri akakiiko k'eby'okulonda akategeeze ebyabaddewo n'okutuuka okusalawo okuva mu lwokaano.\nWabula yasabye poliisi okukwata abakuuma akalulu ke batwalibwe ku poliisi bakole siteetimenti nga balaga kyazze kitya okuteeka emikono ku DR forms nga n'okulonda tekunnaggwa.\n"Gwe banaasanga ng'abadde aguliriddwa okukola ekyo, avunaanibwe ng'amateeka bwe galagira. Ate n'abakulira eby'okulonda nsaba bayisibwe mu ngeri y'emu," bwe yannyonnyodde.\nSsentebe w'eggombola y'e Goma, Erisa Mukasa Nkoyoyo y'agambye nti nabo embeera eno yabakubye wala. Nkoyoyo yasabye ab'eby'okwerinda okulawuna mu bifo eby'enjawulo omulondebwa bazuule oba ng'embeera nayo eri bw'eti olwo balabe eky'okukola.\nMu kusooka, Rev. Peter Bakaluba Mukasa omu ku bavuganya ku kkaadi ya NUP yalondedde ku ssomero lya Bright College erisangibwa okumpi n'ekisaawe ky'essaza ly'e Kyaggwe e Nakisunga ku kyalo Lusera.\nWabula oluvannyuma lw'okulonda, ate ekyuma ekiteekebwamu ebinkumu by'abantu kyakyankalanye okumalira ddala eddakiika nga 30 era okulonda ne kusooka kuyimirira.\nMu kwogerako ne Bukedde, Bakaluba yategeezezza nti wadde abantu tebajjumbidde kulonda kuno nga n'ebyuma bimazeemu amaanyi abo abaabadde bakedde okugenda okulonda, mugumu nti ajja kusobola okuwangula akalulu kano.\nBakaluba bwe yabuuziddwa ku ky'okuba nti disitulikiti y'e Mukono y'emu kw'ezo ezaasudde ababaka ba NRM ekiyinza okukosa obuweereza naddala okuva mu gavumenti Bakaluba yagambye nti nga ye eyaliko mu palamenti akimanyi bulungi nti ekyo tekirina bwe kigenda kubakosaamu yadde.\nMu bifo ebisinga obungi, okulonda tekwajjumbiddwa ng'era obwedda abalondesa balabibwa nga bali ku byabwe.\nAbantu bataano be bavuganya mu lwokaano luno okuli; Bakaluba owa NUP, Al-haji Haruna Ssemakula owa NRM, Godfrey Kiregga Musisi owa DP, Nicholas Munyagwa ne Peter Nsubuga nga bano tebalina bibiina.\nAbagambibwa okuba abazigu badduse n'emmundu\nAnoonya bukadde ez'okumulongoosa ekizimba ku bwongo\nBeekalakaasizza olw'oluguudo olubi\nAkolerera ya ggwanga\nEza Volleyball zeeriisa nkuuli e Cairo\nOmumbejja Nassolo akwasizza abaawangudde empaka za Volleyball ebikopo


Bukedde Online - Ebintu abasomesa n’abazadde bye balina okufaako obutafuula kusoma kibonerezo\nEyakutte ekyokuna mu kuyisa aba P.7 essomo...\nOKUSOMA gwe musingi okuzimbirwa obulamu bw’omwana era kwa mugaso. Kyokka waliwo ebinyigiriza omuyizi n’okumubonyaabonya ekisusse n’atuuka n’okulowooza nti okusoma kibonerezo.\nOmukulu w’essomero, Ernest Kavulu ng’ayogera eri abayizi. Enkolagana ennungi eyamba abayizi okusoma obulungi.\nBino bwe bitafiibwako masomero na bazadde, byandikyayisa omwana okusoma n’atuuka n’okukuddukamu Frances Atima, amyuka kaminsona w’omutindo gw’ebyenjigiriza mu minisitule y’ebyenjigiriza yagambye nti bassaawo enkola erina okugobererwa amasomero n’abazadde okulaba ng’omwana asomera mu mbeera ennungi.\nWabula bingi baabiziimuula ne kivaako okusoma okufuuka ekibonerezo eri abayizi.\nl Okugeza twateekawo obudde abaana ba nassale bwe balina okutuuka ku ssomero ku ssaawa 2:30 ez’oku makya , ne bamala ku ssaawa 6:30 ez’omu ttuntu. Ate abasigadde abakulu ne bamala okusoma ku ssaawa 9:30 ez’olweggulo.\nl Okuva ku 9:30 okutuuka ssaawa 10:30, obwo budde balina kukoleramu byamizannyo omuli; okuyimba, okuzina, okubaka, omupiira, okuzannya emizannyo, okudduka n’ebirala olwo ne badda eka.\nl Etteeka ku nneeyisa y’abasomesa nalyo lyakolebwamu ennongoosereza ne tuggyawo ebibonerezo ebikakali mu masomero naddala okukuba abayizi kibooko.\nEngeri okusoma gye kufuuka ekibonerezo Edward Kasole Lwanga Bwereere, munnabyanjigiriza yagambye nti embeera y’ebyenjigiriza eriwo ennaku zino tusaana twesabire kuba butwa bwennyini, tutudde ku bbomu, teyagazisa baana kusoma, abaana kati bayita mu mbeera ya kutulugunyizibwa, basoma lwa naakola ntya.\nTewakyali kwagala, abasomesa tebakyalina mukwano eri abaana, babasomesa n’obukambwe obususse n’okubatulugunya, omwana n’agenda ku ssomero si lwa kwagala, wabula okusindiikirizibwa.\nAbasomesa okuganza abayizi, n’atawa muyizi mukisa kugaana oba kukkiriza kuba aba muto, omwana atuuka nga talina ngeri ki yakugamba muzadde ate nga n’omusomesa amutya, n’asomera bwatyo mu mbeera y’okutulugunyizibwa era embuto z’abaana abato abasoma bangi za basomesa, ate abazadde tebakyawa baana budde kutuula kwogerako nabo kumanya bibaluma.\nAbaana okutandika okusoma nga bato; osanga omwana ali mu myaka ebiri ng’atwalibwa ku ssomero, ate awatali kufiibwako kwenkana kwa muzadde, kale omwana ono akyawa mangu okusoma.\nOkusiiba enjala ku masomero; wadde gavumenti yateekawo enkola ya bonnabasome, naye abaana bangi bava awaka nga tebalina kyebalidde ate ne ku ssomero ne basiiba enjala.\nKizibu omwana omuyala okwagala okusoma wadde okukwata ebimusomesebwa. akola ensobi nnyingi ezimuviiramu ebibonerezo n’akyawa okusoma.\nOkuva ku ssomero ekiro; abayizi abamu naddala ab’ebibiina bya waggulu, bakeera nnyo ku masomero ate ne bateebwa ekiro okudda awaka.\nOsanga abaana ssaawa nnya ez’ekiro abava ku masomero, ng’ate baweereddwa ne by’okukolera awaka nga ssinga addayo ku ssomero nga tabikoze aba ajja kubonerezebwa.\nOmwana oyo atwala okusoma ng’ekibonerezo era akukyawa n’asoma lwa naakola ntya naye nga takulinaamu kwagala.\nOkusula obubi; amasomero g’ebisulo mangi gasuza bubi abaana.\nEbisulo ebicaafu ennyo ate nga basula kumu kumu oluusi abaana ne basula abasukka mu omu ku katanda, ate waliwo abaana abato abakeezebwa okutwalibwa mu kisulo, n’osanga omwana myaka ena ali mu kisulo, taliiko mukwano gwa muzadde, ekimutamya okusoma.\nEndya embi; amasomero mangi galiisa bubi abaana, ne babatamya okusoma ng’abeera ku ssomero naye ng’alinda lunaku lwa kuwummula kuddayo eka.\nOkubulwa ebikozesebwa ku ssomero; amasomero agamu galina omujjuzo gw’abaana naye nga tegalina bikozesebwa nga;\nEntebe ng’abayizi abamu bayimirira buyimirizi mu bibiina okusoma, kino nakyo bakitwala ng’ekibonerezo. Okutambual ehhendo empanvu; amasomero naddala ag’omu byalo abaana batambula ehhendo empanvu ennyo okugenda ku masomero, ne weesanga omwana wa pulayimale ng’atambula mayiro ttaano okugenda ku ssomero ate n’azitambula okudda awaka, oyo naye okusoma ayinza okukiyita ekibonerezo.\nOkutikka abayizi eby’okukola ebibasusseeko, weesanga nga buli ssomo omuyizi ly’akola oluvannyuma lw’okusoma, omusomesa ate amutikka eby’okukolera awaka, omwana nadda eka nga by’alina okukola kumpi alinga akyali ku ssomero, bimuyitirirako n’akitwala ng’ekibonerezo.\nEbibonerezo ebigabibwa ku masomero bisukka, abayizi balimisibwa, okusaawa essomero, okulongoosa essomero lyonna, okukima amazzi n’ebirala bino nabyo bibaleetera okutwala okusoma ng’ekibonerezo. Obuzibu obuva mu bayizi okukyawa kusoma Frances Atima, yagambye nti bino bye biyinza okutuuka ku muyizi ssinga okusoma kufuuka ekibonerezo;\nOmwana ssinga tasomera mu mbeera emweyagaza kye kitera okuvaako obutamalaako kutuuka ku ttendekero. Yeekyawa okukkakkana ng’adduse ku ssomero gafunayo ekirala ekimuwa emirembe.\nAbaana abasomera mu mbeera eteeyagaza batera okukosebwa mu kusoma. Oli ayinza okuba ng’abadde akola bulungi wabula olw’okweraliikirira emiggo oba enjala n’atandika okuddirira mu kusoma.\nOmwana olw’okutya ennyo oluusi balumbibwa endwadde. Dr. Dan Kyobe yagambye nti kyangu okulumbibwa obulwadde bw’omutima kubanga abeera yeekanga buli kiseera. Ate ne bwe baba basula bubi mu mbeera ey’omugotteko kyangu okulumbibwa endwadde z’omutima kuba tebafuna mpewo emala. Olw’okuba omwana abeera tawummula kimala abamu balumwa emitwe buli kiseera.\nAbasomesa abamu mu kubonereza abaana mu bukambwe babatuusaako ebisago oluusi ne balemalira ddala.\nJoel yantwala ebirowoozo ne nneerabira baze okumala essaawa 2!\nWuuno bbebi Andrew Felix Kaweesi Junior ataalaba ku kitaawe: Akuze


Bukedde Online - Omutuuze w'e Nansana bamusse mu bukambwe\nOmutuuze w'e Nansana bamusse mu bukambwe\nAgambibwa okubba bamutisizza mayinja e Lugazi\nEyatta omuserikale wa Flying Squad mukwate\nAdded 15th June 2014\nABATEMU bayingiridde omutuuze w'e Kabumbi mu Nansana tawuni kanso ne bamutta mu bukambwe!\nBya Rogers Kibirige ne Job Nantakiika\nIsrael Nyombi (30) abadde muvuzi wa takisi nnamba UAU 807Q ng'akolera ku siteegi y'e Nansana Wakiso ye yayingiriddwa abatemu mu kiro ekyakeesezza ku Lwomukaaga ne bamutta n'oluvannyuma ne bakuliita ne ttivvi.\nKitebeerezebwa nti waasoose kubaawo okulwanagana okwamaanyi kyokka abatemu ne bamusinza amaanyi ne bamukuba ejjinja ku mutwe ne bamutta.\nOmulambo gwa Nyombi gwasangiddwa nga gugang'alamye mu kitaba ky'omusaayi mu mulyango gw'enju mw'abadde asula.\nNyombi yabadde mu ssaati y'omweso ng'erimu langi emmyufu n'enzirugavu nga ku ngulu ataddeko essweta ey'ebikuubo ne kikuusikuusi ng'ayambadde n'empale eya kkaki.\nAbapoliisi n'embwa eyaleeteddwa okuwenja abatemu. Ekif: Rogers Kibirige\nOmulambo gwe gwalabiddwa omu ku batuuze eyakubye enduulu eyasombodde ab'ekyalo abazze ne basanga nga Nyombi mufu wa jjo n'oluvannyuma ne bakubira ssentebe w'ekyalo, Bernerd Sserwadda, eyayise poliisi bunnambiro!.\nPoliisi eyakulembeddwa akola ku buzzi bw'emisango ku poliisi y'e Nansana, Cotilda Nandutu, yaleese embwa ekonga olusu n'etalaaga ekyalo kyokka bwe yatuuse ku kkubo n'eremera awo nga kiteeberezebwa nti abatemu we baalinyidde mmotoka oba bodaboda eyabatutte.\nOmuzigo Nyombi we yatemuliddwa era w'abadde asula. Ekif: Rogers Kibirige\nOmu ku baganda b'omugenzi, Godfrey Sserugo, yategeezezza nti baabaddeko n'omugenzi ku Lwokutaano akawungeezi ng'avudde ku mulimu era ne balya naye eky'eggulo ku 'Icon Club' era ye n'abalekawo nga balindirira okulaba omupiira.\nOmutuuze Mike Mugabi yategeezezza nti okuva eyali OC w'e Nansana, Muhammad Kirumira, lwe yayimirizibwa ku mulimu, ekitundu ky'e Kabumbi ne kisengukiramu abamenyi b'amateeka bangi okuli abatemu, ababbi, abakubi b'obutayimbwa abasiiba nga banywa enjaga ate mu kiro ne badda mu batigomya abatuuze n'ebitundu by'emuliraano.\nMuliranwa wa Nyombi ataayagadde kumwatuukiriza mannya ge yategeezezza nti abatemu baakozesezza mukazi kuba yawulidde eddoboozi ly'omukazi ng'amuyita mu kiro kyokka ebyaddiridde teyabitegedde.\nAkola ku kunoonyereza ku buzzi bw'emisango ku poliisi y'e Nansana. Cotilda Nandutu. yategeezezza nga bwe bagguddewo omusango ku fayiro nnamba SD 09/14/06/14, ku kutemulwa kwa Nyombi era okunoonyereza ku batemu bano kukyagenda mu mu maaso okutuusa nga bagombeddwaamu obwala.\nNandutu yakakasizza nti gye buvuddeko Nyombi yagenda ku poliisi y'e Nansana n'aggulawo omusango ku bantu abaali bamutiisatiisa okumutta kyokka wayise ebbanga ttono ne bamutemula mu bukambwe.\nOmutuuze w''e Nasansa bamusse mu bukambwe\nAb'e Nakasero bafunye ab'okubazimbira akatale\nSimanyi luyimba lwa ggwanga\nAmenye omwana we okugulu lwa kubba nva\nAkubye omwana wa muggyawe ennyondo n'amwasa omutwe\n'Yaaya yakutte ekiti n'ankuba feesi yonna'


Bukedde Online - Obulwadde bw'ekiwanga bw'olina okwerinda\nObulwadde bw'ekiwanga bw'olina okwerinda\nYonsa omwana omuziyize okulumbibwa endwadde\nAb'e Mukono bamufunye ebyuma bya kkansa\nObulwadde bw’ekiwanga bw’olina okwerinda\nOmuvubuka atawaanyizibwa alaje ng’asiimuula ennyindo.\nAbantu bangi batawaanyizibwa obulwadde bw'ekiwanga abamu ne bakiyita alaje, abalala sayinaasi wadde nga tebannagenda kukeberebwa naye ng'oluusi obuzibu buva ku kirala. Endwadde z'ekiwanga zizingiramu obulwadde obukwata ennyindo, amatu n'emimiro. Dr. Emmanuel Kawalya Katende, ow'eddwaaliro lya St. Theresa Medical and Diagnostic Chambers Kigoma-Wakiso agamba nti, obulwadde bw'ekiwanga bwa bika bingi era buli bumu bulina ekibuleeta.\nAnnyonnyola bw'ati: 1 Obulwadde obukosa obutuli bw'ennyindo obukola eminyira (Atrophic Rhinitis): Buno bwe bulwadde bw'ekiwanga obukwata mu butuli bw'ennyindo obukola eminyira nga buva ku bububi obugatta ku misuwa egitambuza omusaayi okunaabuuka era ng'obulwadde buno businga kukwata bakyala.\nEBIVAAKO OBULWADDE BUNO l Okubeera n'akawuka ka siriimu kuba abaserikale b'omubiri babeera bakendedde ng'obulwadde bwanguyira okukwata n'okunafuya omubiri. l Okulya obubi omubiri ne gutafuna biriisa bye gwetaaga okusobola okuwa abaserikale abalwanyisa endwadde amaanyi okukola omulimu gwabwe.\nl Obulwadde bwa kabootongo obutajjanjabibwa mangu ate mu butuufu. Kw'olabira abulina\nl Okuzibikira obutuuli bw'ennyindo n'okaluubirirwa okussa nga kw'otadde okufeesafeesa.\nl Okubeera n'ekibobe nga tosobola kuwunyiriza. l Okuvaamu omusaayi mu nnyindo okutali kwa kwerumika.\nl Okwerumika olw'obusuwa obuleeta omusaayi mu nnyindo okwabika.\nl Okuziyira ne bwe wabaawo akantu katono katya akabisse ku nnyindo zo.\nl Okugaziwa kw'obutuli bw'ennyindo olw'okulwanagana n'okussa.\nENGERI GYE BUJJANJABIBWA Omusawo omukugu okukwekebejjebwa ennyindo, amatu na'emimiro okuzuula obuzibu we buva n'oweebwa eddagala. Okukozesa ekyuma kya X-Ray okulaba awali obuzibu n'enzijanjaba esaanidde okusobola okuyambibwa.\n2 Okugejja kw'emisuwa gy'omu nnyindo (Allergic rhinitis - Alaje): Okugejja kw'emisuwa mu nnyindo egibeera gikoseddwa nga kw'otadde n'okumyukirira, okuzimba ennyindo era olububi lw'ennyindo luzimba olw'omubiri okusobola okulwanyisa obuwuka obuleeta obulwadde buno.\nEBIVAAKO OBULWADDE BUNO Okubeera okumpi n'ebintu omubiiri gwe bitakwatagana nabyo. Obulwadde buno oluusi butambulira mu musaayi, ssinga wabaawo owooluganda lwo oba abazadde bo nga babulina naawe osobola okubufuna.\nKW'OBULABIRA l Okuziyira nga kw'otadde okufeesafeesa ng'okaluubirizibwa okussa.\nl Okunyizaanyiza ng'eminyira mitono.\nl Obunyira obw'amazzi okufuluma mu nnyindo.\nl Okusiiyibwa amaaso, ennyindo, amatu n'emimiro.\nl Okufuluuta nga weebase.\nl Okukolola nga tewavaayo kikolondolwa. 3 Sayinaasi: Buno bwe businga okukosa ekiwanga era nga kiva ku muntu abadde n'obulwadde bwa alaje.\nEKIBULEETA l Bw'obeera okumpi n'ebintuomubiri gwe bitakwatagana nabyo okugeza enfuufu, empumbu y'ebimuli, obunnyogovu n'ebirala.\nl Ekintu kyonna okuyingira mu mubiri naddala mu nnyindo.\nl Obuwuka obuleeta endwadde nga bukwata ebitundu ebiyamba omuntu okussa okuva ku mawuggwe, emiwaatwa egiyisa empewo n'ennyindo.\nl Ssinga okuliibwa bubi erinnyo obusiwa obukwatagana n'ekiwanga ne bukosebwa\nl Obuwuka obusirikitu. Obubone ro l Obulumi mu bulago nga kw'otadde okusaasaanira ebitundu ebirala mu mubiri.\nl Okumyuukirira kw'ennyindo, amaaso n'obulago.\nl Okulumizibwa ebitundu eby'enjawulo ng'omuntu oluusi abeera ng'alina n'ekizimba.\nl Okukulukuta eminyira nga gitangaala.\nl Okusiiyibwa emimiro. Okutawaanyizibwa mu kussa naddala nga weebase. Okujjanjaba Okwewala ebintu omubiri gwe bitakwatagana nabyo kuba bisajjula embeera. Okufaayo okwejjanjabisa naddala obulwadde bwa ssennyiga.\nOkulongoosebwa ensanjabavu ezirwanyisa obuwuka obulumba omubiri nga zino zibeera zizimbye nga zirina okulongoosebwa. Okufumba amazzi omuntu ne weeyoteza. Okufuna eddagala erikukkakkanya ku bulumi n'okutonnyeza eddagala mu nnyindo ezikukkakkanya\nAtundidde nnyina mu nnyumba n'amulagira okudda ewaabwe e Busoga\nOw'emyaka 93 bamusaayidde emmere lwa nkaayana za ttaka\nAsse mukazi we gw'alumirizza obwenzi: Omulambo agusibidde mu nnyumba n'adduka


Bukedde Online - Lwaki Emmanuel Hummertone Mayanja abadde yeetuuma AK47\nOkuva lwe nnakomawo mu Amerika AK abadde y...\nAK47 w’afiiridde ng’akoze ennyimba eziwerako ezigenda okusigala mu bantu okumujjukirirako. Kyokka bangi babadde bakoma ku kya kuwulira linnya lya AK47 nga n’abamu tebamannyi ono y’ani.\nAmannya amatuufu ye Emmanuel Hummertone Mayanja.\nOno ye mwana omuggalanda ow’omwami Gerald Mayanja n’omuky. Proscovia Mayanja (bazadde ba Chameleon).\nAbadde omu ku bayimbi abato aboogerwako mu ggwanga olw’ekitone kye era ezimu ku ngule z’alese awangudde mwe muli n’eya ‘Buzz Teeniez Award’ mu 2012 (empaka z’abavubuka) ng’okusinga abadde ayimba kika kya myuziki ekya ‘dancehall’ ekinyumira ennyo abagenda mu bidongo.\nNg’oggyeeko okuyimba mu masomero gye yasomera, AK47 okuyimba okwa ssente yakutandikira mu kibiina kya mukulu we Jose Chameleone ekya Leone Island mu 2008 bwe yali yaakamaliriza S6 ku Kisubi High.\nOno yakozesa omukisa gwa Moze Radio ne Weasel (naye muganda w’omugenzi) abaali baakaabulira Chameleone n’amusaba amukkirize adde mu kifo ky’ababiri bano.\nOluyimba olwasooka okumutunda baluyita ‘Bayuda’ lwe yayimba ne Chameleon era abantu bangi oluyimba luno balwogerako (baalutaputa) nga Chameleon lwe yayimbira Moze ne Weasel abaali bamwabulidde ng’abayita bayudda.\nNg’omuv-ubuka omugezegezi, Ak47 yatandika okukozesa omukisa gw’okuyimba ne mukulu we omuyimbi ow’erinnya okwongera okwetunda n’okukul-aakulaanya ekitone kye. Mu 2011 yakola oluyimba ‘Champion’ omuli ekidongo ky’Abajamaica olwakwata ennyo abavubuka omubabiro n’okwongera okumutunda.\nYagezaako okwagala okwekutula ku mukulu we (Chameleone) bwe yakola ekibiina kye yatuuma ‘Bullet Proof Records’ kyokka ne kitakwatayo n’asalawo okusigala mu Leone Island.\nAYABULIRA CHAMELEONE NE YEEYUBULA\nMu May wa 2014, AK47 yeegatta ku muyimbi King Saha (eyayimba Muliraanwa) ne Sam Mukasa eyali maneja w’ekibiina ne baabulira Chameleone nga bawa ensonga ez’enjawulo.\nAK47 yeegatta ku kibiina kya Team No Sleep ekikulirwa Jeff Kiwanuka era eno abadde ku lugendo lwa kweyubula okuwa abantu ekifaananyi ekyenjawulo kwe balina okumumanyira okwawukanako ne bwe yali mu Leone Island. Yatandikira ku kya kukyusa linnya era kati abadde yeeyita AK ate olumu AK.AY. Kuno yagattako okusalako ebiraasi era nga takyakuza nviiri ne w’afiiridde ng’alina nnyimpi.\nLWAKI YALI YEETUUMA AK47?\nManeja w’omuyimbi King Saha, Sam Mukasa agamba nti erinnya lino lyamuweebwa Chameleone ng’agamba nti lyali ligenda kumutunda mangu okusinga Hummertone lye yali akozesa nga yaakeegatta ku kibiina kye.\n“We yatandikira okuyimba ng’ebigambo abiwandula nga mundu ewandula amasasi era wano Chameleone kwe kumuwa erya AK47 nti lijja na kumuyamba okumutunda amangu mu bantu. Ddala lyamuyamba okufaananako ne Chameleone ne baganda be abalala bwe beetuuma amannya agakanga,” Mukasa bwe yagambye.\nOkwemalira ekizibu kya bulabe?\nBabakutte lwa kukuba butayimbwa\nMicho awummuza bassita 6 Cranes n'ekubwa Malawi\nVision Group ejjanjabye abantu ku bwereere


Bukedde Online - Abâ€™oludda oluvuganya beekandazze mu palamenti ku lipooti ya CHOGM\nAbâ€™oludda oluvuganya beekandazze mu palamenti ku lipooti ya CHOGM\nAbategeka okwekalakaasabaakukwatibwa -Poliisi\nOwebyobulimi obulunzi nâ€™obuvubi Muky.Hope Mwesigye Ruhindi, omubeezi owâ€™ebyobulambuzi, Mw. Sarapio Rukundo, omubeezi owâ€™amawanga agâ€™omuliraano, Isaac Musumba nâ€™omubeezi owâ€™ebyenguudo, Ying.John Byabagambi, ababaka bâ€™oludda oluvuganya bonna nga bakulemberwamu Nampala waabwe, Kassiano Wa\nOwebyobulimi obulunzi nâ€™obuvubi Muky.Hope Mwesigye Ruhindi, omubeezi owâ€™ebyobulambuzi, Mw. Sarapio Rukundo, omubeezi owâ€™amawanga agâ€™omuliraano, Isaac Musumba nâ€™omubeezi owâ€™ebyenguudo, Ying.John Byabagambi, ababaka bâ€™oludda oluvuganya bonna nga bakulemberwamu Nampala waabwe, Kassiano Wadri ne bafuluma aba NRM baasigaddemu bokka.\nTheodore Ssekikubo (NRM Lwemiyaga), Henry Banyenzaki NRM Rbanda West) ne Wilfred Nuwagaba (NRM Ndorwa West) abaabadde nâ€™ekiteeso ku Lwokubiri nga kyagala ensonga za CHOGM zisindikwe ewa Kaliisoliiso wa gavumenti, bambega ne Ssaabwaabi, era bazzeemu buto kyokka Minisita wâ€™obutebenkevu Mw. Amama Mbabazi nâ€™abategeeza nti ekyo si kipya kuba ne Cecilia ogwal kye yali ayagala omwaka oguwedde ne kirema.\nAbakungu ba USL mube beesimbu eri SuperSport\nAzam yeddizza liigi ya Uganda\nKabenge avuddeyo ku ddiiru ya SuperSport ne kiraabu ezikyagaanyi okwewandiisa


Bakunze ebitundu ebirala okwettanira Federo - StaDailyNews\nHome Luganda Amawulire Bakunze ebitundu ebirala okwettanira Federo\nBakunze ebitundu ebirala okwettanira Federo\nBannayuganda mu bitundu ebyenjawulo basabiddwa okwettanira okumanya ensonga ya Federo era bakimanye nti enkola eno teganyula kitundu kya Buganda wabula n’ebitundu ebirala ebikola Uganda.\nOkukunga kuno kukoleddwa aboogezi ab’enjawulo ku mukolo gw’okutongoza ekitabo ekikwata ku Federo, ekituumiddwa ‘Federalisim for a New Uganda’, ekitongozeddwa Omubaka Allan Mayanja Ssebunnya.\n“Federo ayogerwako mu kitabo kino ya Uganda yonna era ezingiramu ebitundu 13 okuli; Bunyoro, Buganda, Busoga, Acholi, Lango awamu n’ebirala wadde nga waliwo ebitundu ebigezaako okuteekebwawo n’ekiruubvirirwa ky’okutabangula ebitundu ebyasangibwawo.” Sserunjogi bw’agambye\nSserunjogi agamba nti Federo tekitegeeza Buganda ng’abantu bwe bakitwala kuba ekigendererwa kya kugabana buyinza wakati w’ebitundu bino awamu ne gavumenti eyaawakati.\nOno agamba nti tewali muntu yenna ayinza kugonjoola bizibu by’abantu bonna okuggyako ng’obuyinza bugabaniddwa mu ngeri y’obuvunaanyizibwa era mu bwerufu, ebitundu ne bisobola okukola ku bizibu byabyo.\nOkusinziira ku Sserunjogi, singa Uganda yonna eweebwa Federo, kijja kuyamba okukendeeza ku muwendo gw’ababaka ba Palamenti abangi kuba buli kitundu kijja kuba kirina Palamenti yaakyo ng’ababaka abaawamu tebasobola kusukka 200.\nOmuwandiisi Sserunjogi agamba nti disitulikiti ez’enjawulo zikung’aanya ssente nnyingi kyokka ate ne zizitwala mu gavumenti ezigabanyizeeko era nga n’ensonga ya disitulikiti ennyingi erina okutunulwamu kuba abantu banoonya buweereza so si bungi bwa disitulikiti.\nOno ayagala ebitundu byonna okuli; Busoga, Acholi, Bugisu ne Bunyoro, okusoosowaza ensonga ya Federo kuba y’egenda okuyamba ebitundu byabwe mu bwenkanya, kiyambe okuyimusa embeera z’abantu baabyo.\nSserunjogi ategeezezza nti Uganda erimu amawanga mangi nga kijja kwanguya okukolera awamu n’okutwala eggwanga mu maaso.\nAte ye omubaka wa Nakaseke Central, Allan Mayanja Ssebunnya ategeezezza nti Federo erina kutandikira ku kugisomesa bantu yonna gye bali, okutegeera ensonga eno kuba singa ebitundu biweebwa obuyinza okusalawo, eggwanga lino lisobola okutambula obulungi.\n“Ebitundu ebisinga biraba nga Buganda y’egenda okufunamu mu Federo naye kino kya Uganda yonna kuba n’endagaano ya 1900 yali ekirambika nti ebitundu bino ebya Uganda 13 bye byali bitambulirako ensonga. Buvunaanyizibwa bwaffe okuddayo okusomesa abantu baffe obukulu bwa Federo.” Omubaka Mayanja bw’annyonnyodde.\nKinajjukirwa nti Buganda ezze ebanja gavumenti okugiwa enkola ya Federo kigiyambeko okwekolera ku nsonga zaayo, kiyambe okutumbula embeera z’abantu mu kitundu kino.\n(Bya Ssemakula John- Kampala).\nPrevious articleBlogger Isma Olaxess remanded to prison\nNext articlePolice confirms shooting dead suspected terrorist


Pawulo Asindikibwa e Rooma | Akitabo ky’Abaana\nOlugendo lwa Pawulo olw’okusatu lwakoma Yerusaalemi. Ng’ali eyo, baamukwata ne bamusiba mu kkomera. Mu kwolesebwa Pawulo kwe yafuna ekiro, Yesu yamugamba nti: ‘Ojja kugenda obuulire mu Rooma.’ Pawulo yaggibwa mu Yerusaalemi n’atwalibwa e Kayisaliya gye yamala emyaka ebiri ng’asibiddwa mu kkomera. Bwe yali awozesebwa Gavana Fesuto, Pawulo yagamba nti: ‘Njulira Kayisaali, mu Rooma.’ Fesuto yagamba nti: ‘Ojulidde Kayisaali, era ewa Kayisaali gy’ojja okutwalibwa.’ Pawulo baamuteeka ku kyombo ekyali kigenda e Rooma era ow’oluganda Lukka ne Alisutaluuko baagenda naye.\nBwe baali basaabala ku nnyanja, omuyaga ogw’amaanyi gwatandika okukunta, era gwamala ennaku eziwerako nga gukunta. Buli omu yali alowooza nti baali bagenda kufa. Naye Pawulo yabagamba nti: ‘Malayika yaŋŋambye mu kirooto nti: “Totya Pawulo. Ojja kutuuka e Rooma era ne b’oli nabo ku kyombo tewali ajja kufa.” N’olwekyo, mugume! Tetujja kufa.’\nOmuyaga gwamala ennaku 14 nga gukunta. Oluvannyuma baalengera olukalu. Olukalu olwo kyali kizinga ky’e Maluta. Ekyombo kyatubira era ne kimenyekamenyeka, naye abantu bonna 276 abaali ku kyombo baatuuka ku lukalu nga balamu. Abamu baawuga ate abalala ne beekwata ku bipapajjo by’ekyombo ne basobola okutuuka ku lukalu. Abantu b’e Maluta baabalabirira bulungi era ne babakumira omuliro basobole okubuguma.\nNga wayise emyezi esatu, abasirikale baatwala Pawulo e Rooma nga bakozesa ekyombo ekirala. Bwe yatuuka e Rooma, ab’oluganda bajja okumusisinkana. Pawulo olwabalaba, yeebaza Katonda n’aguma. Wadde nga Pawulo yali musibe, yakkirizibwa okusula mu nnyumba gye yeepangisiza, nga bamutaddeko omusirikale okumukuuma. Awo yamalawo emyaka ebiri. Abantu bajjanga okumulaba, era yababuuliranga ebikwata ku Bwakabaka bwa Katonda ne ku Yesu. Pawulo era yawandiikira ebibiina mu Asiya Omutono ne mu Buyudaaya amabaluwa. Mu butuufu, Yakuwa yakozesa Pawulo okubuulira amawulire amalungi eri ab’amawanga.\n“Mu byonna tukiraga nti tuli baweereza ba Katonda, mu kugumiikiriza okungi, mu kubonaabona, mu kuba mu bwetaavu, mu bizibu.”—2 Abakkolinso 6:4\nEbibuuzo: Lwaki Fesuto yasindika Pawulo e Rooma? Kiki ekyatuuka ku Pawulo nga bagenda e Rooma?\nEbikolwa 21:30; 23:11; 25:8-12; 27:1–28:31; Abaruumi 15:25, 26\nEngeri bamalayika gye bayambamu abantu abaagala Yakuwa era abamuweereza.\nObukristaayo Bubuna mu Bitundu Ebirala\nLaba mmaapu eraga eŋŋendo omutume Pawulo ze yatambula ng’abuulira amawulire amalungi n’ebibuga ebyogerwako mu kitabo ky’Okubikkulirwa.


Bukedde Online - Ebizuuse ku mbaga eyabaddeko okwekuba ebikonde e Nateete\nEbizuuse ku mbaga eyabaddeko okwekuba ebikonde e Nateete\nEbipya bizuuse ku basse Dokita w'e Mayuge...\nMuseveni atikkidde abavubuka n’abakyala mu...\nAdded 17th December 2018\nEBIKONDE n’ebigwo bye byasoose nga Mukyalamukulu awakanya ekya bba okugattibwa mu bufumbo obutukuvu ne mukyala muto.\nOlutalo wakati wa bakazi baggya lumaze emyaka egisukka mu 20 era entikko yaalwo yabadde ku Kkanisa ya Makaayi e Nateete ku Lwomukaaga.\nMuzeeyi Erisa Ssettuba 78, ebintu byamutabuseeko nga mukyalamukulu Betty Nakityo amusika amuzza Kawanda gye babeera, ate ng’abooludda lwa mukyalamuto Martha Teopista Nakakooza bamusika bamuzza mu Kkanisa, embaga ereme kufa.\nNakityo yabadde n’abamu ku baana omunaana be baazaala ne Ssettuba be baasose ku Kkanisa era emmotoka omwabadde Ssettuba olwatuuse, ne bagenda butereevu okusikayo Ssettuba bamuzze eka nga bwe balayira nti, “Ka gwake, k’etonnye, eno embaga teriiyo!”\nBestman James Nsubuga naye yasimbye nnakakongo era awo olutalo we lwatandikidde era Bestman baamusottedde wansi ne bamuleka awo ne bakunguzza Muzeeyi Ssettuba ne bamuyingiza emmotoka y’abaana be abakulu bamuzze e Kawanda.\nAbooludda lwa Nakakooza (omugole omukyala) nabo baasaze mangu amagezi ne baleeta emmotoka endala ne bagikiika mu mulyango ne ggeeti y’Ekkanisa ne bagiggala; olwo emmotoka eyabadde ebuzaawo Ssettuba n’ebula w’eyita.\nAbaabadde mu Kkanisa baavuddeyo ne beegatta mu lutalo era ne basinza oludda lwa Nakityo amaanyi.\nEmmotoka Nakityo mwe yabadde baagiggyeemu omukka ne bagikoona n’endabirwaamu okutuusa lwe baggyeemu Ssettuba eyabadde takyafaananika.\nBaayambiddwaako amagye ne poliisi agaatuuse mu bwangu okukkakkanya embeera.\nOluvannyuma lw’olutalo, omugole omukazi yatuuse era Ssettuba ne Bestman ne beerongoosa ne bayingira Ekkanisa ne babagatta wakati mu by’okwerinda ebyabadde binywezeddwa.\nMu kiseera ekyo Nakityo n’abaana baabadde batwaliddwa e Nateete ku poliisi okukola siteetimenti era baagenze okubimaliriza ng’okugatta kuwedde.\nEYAGASSE ABAGOLE AYOGEDDE\nRev. Abraham Lubega Kisaakye ow’Ekkanisa ya Nateete Mackay C.O.U yategeezezza nti Erisa Ssettuba ne mukyala we Nakakooza baabatuukirira ne beewandiisa nga baagala okugattibwa mu bufumbo obutukuvu era ne baweereza ebirango byabwe mu Kkanisa ya St. James Kawanda ebatwala ne birangibwa ne biggwaayo nga tewali avuddeyo kuwakanya kugattibwa kwabwe.\nYagambye nti kkanisa teyinza kumanya buli kimu ekikwata ku bantu baagala kugattibwa naddala singa balangibwa ne watavaayo muntu n’omu awakanya kugattibwa kwabwe.\nYayongedde nti ebyabaddewo ku Lwomukaaga babadde tebabisubira era y’ensonga lwaki embeera bwe yakkakkanye emikolo gyasobodde okugenda mu maaso nga bamaze okutunula mu nsonga ne bakizuula nti okubagatta tekimenya mateeka ga Kkanisa era tekimenya mateeka ga nsi.\nKyokka kino Nakityo yakiwakanyizza ng’agamba nti baatwala ebbaluwa eyava e Namirembe ng’eyimiriza embaga era ne bagitwalira abaddukanya Ekkanisa e Nateete ku Lwokuna, kyokka tebaawulirizibwa era baasooka kubategeeza nti embaga eyimiridde, wabula ne babayita emabega ne bagenda mu maaso n’enteekateeka.\nNakityo yabadde agamba nti yayanjula Ssettuba mu 1974 era balina empapula ezikakasa ekyo era ng’agamba nti kikyamu ate okufumbiriganwa n’omukyala omulala.\nKigambibwa nti baali baakubagattira Kawanda kyokka bwe beekengera olutalo, kwe kusaba ow’e Kawanda abasindike e Nateete babagattire okumpi n’ekifo we baabadde bategese okusembereza abagenyi ekya Martyrs Church Busega.\nMunnamateeka Luyimbaazi Nalukoola yagambye nti Nakityo bw’aba alina ebiwandiiko ebiraga nti okwanjula kwaliwo era ne kuwandiisibwa mu kitongole ekiwandiisa obufumbo, asobola okugenda mu kkooti n’awakanya obufumbo obwo; kyokka bw’aba talina bujulizi bulaga nti okwanjula kwaliyo yakoze ensobi okugezaako okutaataaganya emikolo.\nEBIRI EMABEGA W’OLUTALO\nNakityo yategeezezza nti bba alina abantu be yayise “Bamafi a” abaamuyingizza eby’okugattibwa ne Nakakooza nga kye babala kwefunza byabugagga naddala ettaka omwami ly’alina.\nYagasseeko nti bba bazze bamutunza ettaka nti era n’ettaka kwe bali e Kawanda baamumatiza n’atundako ekitundu era ssente ne batwalako ekitundu.\nYagambye nti bba olumu yamugamba nti ettaka lyabwe n’amayumba e Kibuye alitaddemu abapangisa, wabula agenda okukizuula ng’awasirizzaamu omukazi nnamba bbiri. Margaret Nalele nnamba bbiri yabaddewo mu Kkanisa mu kugatta.\nBestman James Nsubuga,\nMuzeeyi Erisa Ssettuba\nAlipoota y'okuwamba abantu etiisa; Poliisi ennyonnyodde ekikyagiremessezza okukwata abatemu


Bukedde Online - FUFA bagikwasiza bbaasi ya Cranes kapyata\nFUFA bagikwasiza bbaasi ya Cranes kapyata\nArsenal etokota muwuwuttanyi wa Bournemouth...\nMINISITA w’ebyenjigiriza n’emizannyo Janet Museveni akwasizza FUFA bbaasi ya Cranes kapyata eyabasuubizibwa Pulezidenti Museveni ku ntandikwa ya 2018 n'abakuutira okwongeramu amaanyi okutuusa nga Uganda efuuse nnantameggwa.\nMinisita w'ebyenjigiriza n'emizannyo Janet Museveni (wakati mu galubindi) ngali n'abakungu ba minisitule, ab'akakiikoakaddukanya emizannyo aka NCS n'abavudde mu FUFA ku mukolo kweyabakwasiriza bbaasi ya Uganda Cranes empya mu maka g'obwapulezidenti e Nakasero ku Lwokubiri nga April 2. (STEPHEN MAYAMBA)\nBya STEPHEN MAYAMBA\nMinisita bino yabyogeredde ku mukolo ogwabadde mu maka g’Obwapulezidenti e Nakasero ku Lwokubiri akawungeezi.\nEbisumuluzo bya bbaasi empya amatiriboona byakwasiddwa Justus Mugisha omumyuka asooka owa pulezidenti wa FUFA eyasiimye nnyo obuyambi bwe bafuna okuva mu gavumenti wabula nasaba minisita nti ensimbi ze basuubizibwa okukola ku ntegeka za ttiimu okwetegekera eza AFCON 2019 zibaweebwe mangu kibayambe okwetegeka obulungi ate mu budde.\nOmukolo era gwetabiddwako abakungu ab’enjawulo okuva mu misitule y’ebyemizannyo omwabadde bakaminsona ab’enajwulo nga bakulembeddwa minisita omubeezi ow’emizannyo Charles Bakkabulindi, abakungu ba National Council of Sports (NCS) abakulembeddwa ssentebe w’akakiiko Bosco Onyik n’akolanga ssaabawandiisi Bernard Ogwel.\nOkusinziira ku NCS bbaasi eno ekika kya King Long nnamba UBE 978V yaguliddwa obukadde 580 endala obukadde 12 ne bugenda ku kugitonatona.\nOmumyuka wa Cranes Hassan Wasswa ye yakiiikiridde abazannyi.\nEy'abakazi emaliridde okwesogga semi za CECAFA


Bukedde Online - Mega Dee ebyana bimutabula\nMega Dee ebyana bimutabula\nMuwala wa Aisha atandise okuyimba\nRocky Giant atuuyanidde mu kaduukulu ka po...\nAdded 15th March 2013\nOMUYIMBI Gen. Mega Dee tasuula ‘siteepu’ ku bakazi. Y’omu ku bayimbi abataalutumidde mwana ku kabaga akaategekeddwa ku Club Rouge wiiki ewedde. Mu kuyingira, yabadde n’omuwala abamu gwe baayise omugenyi we.\nWabula bwe baatuuse mu bbaala munda, ekyana kye yazze nakyo n’akibulako era obwedda kimunoonya naye ng’alina w’akasibidde n’ekyana ekirala ekyabadde mu kagoye akakimiima ng’ate kampi kazibu.\nEkyana kye yazze nakyo, yakirese mu kifo ky’abakungu waggulu ye n’adda wansi mu ky’olukale gye yasanze omulala ne batandika okwekuba obwama n’okwenyiga mu ngeri ey’omukwano. Oba ebiwala bino byombi abiyita atya? Nze naawe.\nKayihura alabudde obubinja bwa bakanyama obutondeddwaawo\nFaaza Francis alumbye Lorrea ewa Henri\nAbaganda bakungiddwa okujjumbira emisinde gya Kabaka\nNaawe kkameramaani baako gy'ogamba...\nZawedde acamudde Otunnu ne yeekuula akasente


BISOME MU Abbey Abui Alur American Sign Language Amharic Angolan Sign Language Argentinean Sign Language Armenian Armenian (West) Attié Aymara Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bislama Bolivian Sign Language Boulou Bété Cambodian Chavacano Chichewa Chin (Hakha) Chin (Tiddim) Chinese (Cantonese) Chinese Cantonese (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Cuban Sign Language Damara Dangme Danish Douala Drehu Dusun Dutch Efik English Estonian Ewe Fante Fijian Fon French Futuna (East) Ga Gitonga Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hindi Hungarian Hunsrik Iban Ibinda Igbo Indian Sign Language Indonesian Irish Italian Italian Sign Language Javanese Jula Kabiye Kabuverdianu Kachin Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangal Kwanyama Kyangonde Lamba Lhukonzo Lingala Lomwe Lucholi Luganda Lugbara Lunda Lunyankore Luo Luswayiri Luteso Lutoro Luvale Luwalabu Macua Malagasy Malay Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndebele (Zimbabwe) Ndonga Nengone Ngangela Nias Nigerian Pidgin Norwegian Nyaneka Nyungwe Nzema Okpe Oromo Otetela Pidgin (Cameroon) Ponapean Portuguese Portuguese (Portugal) Portuguese Sign Language Punjabi (Shahmukhi) Quechua (Ayacucho) Quechua (Bolivia) Quechua (Cuzco) Quichua (Imbabura) Quichua (Santiago del Estero) Rapa Nui Rarotongan Romanian Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Russian Réunion Creole Samoan Sangir Sango Sena Sepedi Sesotho (South Africa) Setswana Seychelles Creole Sidama Silozi Sinhala Solomon Islands Pidgin Spanish Spanish Sign Language Sranantongo Sunda Swati Swedish Tahitian Tajiki Talian Tamil Tandroy Tankarana Thai Thai Sign Language Tigrinya Tiv Toba Tongan Tshiluba Tshwa Tsonga Turkish Twi Ukrainian Umbundu Urdu Urhobo Uruund Vezo Vietnamese Wallisian Welsh Wichi Wolaita Yacouba Zande Zulu\n1, 2. Bibuuzo ki abantu bye batera okwebuuza?\nABAANA babuuza ebibuuzo bingi. Oyinza okuddamu ebibuuzo bye baba bakubuuzizza, naye era ne bakubuuza nti, ‘Lwaki?’ Ne bw’obaddamu bayinza okwongera ne bakubuuza nti, ‘Naye lwaki?’\n2 Ka tube bato oba bakulu, ffenna tuba n’ebibuuzo bye twebuuza. Tuyinza okwebuuza kye tunaalya, kye tunaayambala, oba kye tunaagula. Oba tuyinza okuba nga tulina ebibuuzo ebikulu bye twebuuza ebikwata ku bulamu ne ku biseera eby’omu maaso. Naye bwe tutafuna bya kuddamu bimatiza, tuyinza okulekera awo okunoonya eby’okuddamu.\n3. Lwaki abantu bangi balowooza nti tebasobola kufuna bya kuddamu mu bibuuzo ebikulu ennyo bye beebuuza?\n3 Bayibuli eddamu ebibuuzo ebikulu ennyo bye twebuuza? Abantu abamu balowooza nti Bayibuli eddamu ebibuuzo ebyo, naye bagamba nti nzibu nnyo okutegeera. Balowooza nti abakulembeze b’amadiini n’abasomesa eddiini be basobola okuddamu ebibuuzo ebyo. Ate abalala bawulira nti kiba kibaswaza okugamba nti tebamanyi bya kuddamu. Ggwe olina ndowooza ki ku nsonga eno?\n4, 5. Bibuuzo ki bye weebuuza, era lwaki osaanidde okweyongera okunoonya eby’okuddamu?\n4 Oyinza okuba ng’oyagala okufuna eby’okuddamu mu bibuuzo nga bino: Lwaki Katonda yantonda? Kiki ekinaantuukako nga nfudde? Ezimu ku ngeri za Katonda ze ziruwa? Yesu, Omuyigiriza omwatiikirivu, yagamba nti: “Musabenga, muliweebwa; munoonyenga, mulizuula; mukonkonenga, muliggulirwawo.” (Matayo 7:7) Tolekera awo kunoonya okutuusa ng’ofunye eby’okuddamu ebimatiza.\n5 Bw’oneeyongera ‘okunoonya’ eby’okuddamu, ojja kubizuula. Bayibuli eddamu ebibuuzo bye twebuuza era ebiddamu mu ngeri ennyangu okutegeera. (Engero 2:1-5) By’onooyiga bijja kukuleetera essanyu kati, era bijja kukusobozesa okuba n’essuubi nti ebiseera eby’omu maaso bijja kuba birungi. Kati ka twogere ku kibuuzo ekitawaanya abantu bangi.\nKATONDA ATUFAAKO OBA TALINA KISA?\n6. Lwaki abantu abamu balowooza nti Katonda tabafaako?\n6 Abantu bangi balowooza nti Katonda tatufaako. Bagamba nti singa yali atufaako ensi teyandibadde nga bw’eri kati. Ensi ejjudde entalo n’obukyayi, era abantu bangi banakuwavu. Abantu balwala, babonaabona, era bafa. Abamu beebuuza nti, ‘Ddala Katonda bw’aba ng’atufaako, lwaki taggyaawo okubonaabona kuno okuliwo?’\n7. (a) Abakulembeze b’amadiini baleetedde batya abantu okulowooza nti Katonda talina kisa? (b) Lwaki tuli bakakafu nti Katonda si ye nsibuko y’ebintu ebibi?\n7 Abakulembeze b’amadiini emirundi egimu baleetera abantu okulowooza nti Katonda talina kisa. Ekintu ekibi bwe kibaawo, bagamba nti Katonda bw’atyo bw’aba ayagadde oba nti ebadde nteekateeka ye. Bwe boogera bwe batyo, baba bategeeza nti Katonda y’akireese. Naye Bayibuli egamba nti Katonda si ye nsibuko y’ebintu ebibi. Yakobo 1:13 walaga nti Katonda tagezesa muntu yenna ng’akozesa ebintu ebibi. Wagamba nti: “Omuntu yenna bw’agezesebwanga [oba, bw’akemebwanga] tagambanga nti: ‘Katonda y’angezesa.’ Kubanga Katonda tayinza kugezesebwa na bintu bibi era ye kennyini tagezesa muntu yenna.” Kino kitegeeza nti wadde nga Katonda taziyiza bintu bibi kubaawo, si y’abireeta. (Soma Yobu 34:10-12.) Ka tulabeyo ekyokulabirako.\n8, 9. Lwaki tekiba kya bwenkanya okugamba nti Katonda y’atuleetera ebizibu bye tufuna? Waayo ekyokulabirako.\n8 Lowooza ku muvubuka abeera ne bazadde be. Taata we amwagala nnyo era abaddenga amuyamba okuyiga okusalawo obulungi. Kyokka, ekiseera kituuka omuvubuka oyo n’ajeemera taata we era n’asalawo okuva awaka. Ng’ali eyo gy’agenze, akola ebintu ebibi era agwa mu mitawaana. Wandigambye nti taata we y’avuddeko emitawaana egyo olw’okuba teyamugaana kuva waka? Kya lwatu nedda! (Lukka 15:11-13) Okufaananako taata oyo, Katonda taziyiza bantu bwe basalawo okumujeemera ne bakola ebintu ebibi. N’olwekyo, ekintu ekibi bwe kibaawo, tusaanidde okukijjukira nti Katonda si y’aba akireese. Tekiba kya bwenkanya kunenya Katonda.\n9 Katonda alina ensonga lwaki akyaleseewo ebintu ebibi. Ojja kuyiga Bayibuli ky’egamba ku nsonga eyo mu Ssuula ey’ekkumi n’emu. Naye ba mukakafu nti Katonda atwagala nnyo era nti si y’atuleetera ebizibu. Mu butuufu, ye yekka asobola okubiggyawo.—Isaaya 33:2.\n10. Lwaki tuyinza okuba abakakafu nti Katonda ajja kuzzaawo ebintu byonna abantu ababi bye boonoonye?\n10 Katonda mutukuvu. (Isaaya 6:3) Buli ky’akola kiba kirongoofu, kiyonjo, era kirungi, n’olwekyo, tusobola okumwesiga. Abantu bo si bwe batyo bwe bali. Oluusi bakola ebintu ebibi. N’abafuzi abasingayo okuba abeesimbu tebaba na busobozi bwa kuzzaawo ebyo byonna abantu ababi bye baba boonoonye. Katonda y’asingayo okuba ow’amaanyi; tewali amwenkana. Asobola okuzzaawo ebintu byonna abantu ababi bye boonoonye era ajja kubizzaawo. Ajja kuggirawo ddala ebintu ebibi byonna.—Soma Zabbuli 37:9-11.\nKATONDA AWULIRA ATYA NG’ABANTU BABONAABONA?\n11. Katonda awulira atya bw’alaba ng’obonaabona?\n11 Katonda awulira atya bw’alaba embeera eriwo mu nsi n’ebizibu by’olina? Bayibuli egamba nti Katonda “ayagala obwenkanya.” (Zabbuli 37:28) N’olwekyo tayagalira ddala kulaba bintu bikyamu nga bikolebwa. Tayagala kulaba bantu nga babonaabona. Bayibuli eraga nti mu biseera eby’edda, Katonda ‘yanakuwala mu mutima gwe’ bwe yalaba ng’ebikolwa ebibi biyitiridde mu nsi. (Olubereberye 6:5, 6) Katonda takyukanga. (Malaki 3:6) Bayibuli egamba nti Katonda ‘akufaako.’—Soma 1 Peetero 5:7.\nBayibuli eraga nti Yakuwa ye yatonda ebintu byonna\n12, 13. (a) Lwaki twagala abantu abalala, era tuwulira tutya bwe tulaba nga babonaabona? (b) Lwaki tuli bakakafu nti Katonda ajja kuggyawo okubonaabona kwonna n’obutali bwenkanya?\n12 Bayibuli egamba nti Katonda yatutonda mu kifaananyi kye. (Olubereberye 1:26) Ekyo kitegeeza nti Katonda yatutonda nga tulina engeri ennungi ng’ezize. N’olwekyo, bw’oba ng’owulira bubi okulaba abantu nga babonaabona, Katonda alina okuba ng’awulira bubi nnyo n’okukusinga! Ekyo tukimanya tutya?\n13 Bayibuli egamba nti “Katonda kwagala.” (1 Yokaana 4:8) Okwagala kwe kumukubiriza okukola buli kintu kyonna ky’akola. N’olwekyo, twagala abalala olw’okuba Katonda kwagala. Lowooza ku kino: Singa walina obusobozi, wandiggyeewo okubonaabona kwonna n’obutali bwenkanya ebiriwo mu nsi? Awatali kubuusabuusa wandibiggyeewo, kubanga oyagala abantu. Ate ye Katonda wandimusuubidde kukola ki? Olw’okuba alina obusobozi era atwagala, ajja kuggyawo okubonaabona kwonna n’obutali bwenkanya. Mu butuufu, ebintu byonna Katonda bye yasuubiza ebyogerwako mu nnyanjula y’akatabo kano bijja kutuukirira! Naye okusobola okuba omukakafu nti ebisuubizo ebyo bijja kutuukirira, weetaaga okumanya ebisingawo ebikwata ku Katonda.\nKATONDA AYAGALA OMUMANYE\nBw’oba oyagala okufuuka mukwano gw’omuntu, omubuulira erinnya lyo. Katonda atutegeeza erinnya lye mu Bayibuli\n14. Erinnya lya Katonda y’ani, era lwaki tusaanidde okulikozesa?\n14 Bw’oba oyagala okufuuka mukwano gw’omuntu, kiki kye wandisoose okumubuulira? Wandisoose kumubuulira linnya lyo. Katonda alina erinnya? Amadiini mangi gagamba nti erinnya lye ye Katonda oba Mukama, naye ago si mannya. Ebyo bitiibwa butiibwa, nga “kabaka” oba “pulezidenti.” Katonda atutegeeza nti erinnya lye ye Yakuwa. Zabbuli 83:18 wagamba nti: “Abantu ka bamanye nti erinnya lyo, ggwe Yakuwa, ggwe wekka Asingayo Okuba Waggulu, afuga ensi yonna.” Erinnya lya Katonda lisangibwa mu biwandiiko bya Bayibuli ebyasooka emirundi nkumi na nkumi. Yakuwa ayagala omanye erinnya lye era olikozese. Akutegeeza erinnya lye osobole okufuuka mukwano gwe.\n15. Erinnya Yakuwa litegeeza ki?\n15 Erinnya lya Katonda, Yakuwa, lirina amakulu. Litegeeza nti Katonda asobola okutuukiriza kyonna ky’aba asuubizza era nti asobola okutuukiriza ebigendererwa bye. Tewali kisobola kumulemesa. Yakuwa yekka y’asobola okuba n’erinnya eryo. *\n16, 17. Ebitiibwa, “Omuyinza w’Ebintu Byonna,” ne “Kabaka ow’emirembe n’emirembe,” era ne “Omutonzi” bitegeeza ki?\n16 Nga bwe tulabye, Zabbuli 83:18 lwogera bwe luti ku Yakuwa: “Ggwe wekka Asingayo Okuba Waggulu.” Ate era, Okubikkulirwa 15:3 wagamba nti: “Yakuwa Katonda Omuyinza w’Ebintu Byonna, emirimu gyo mikulu era gyewuunyisa. Kabaka ow’emirembe n’emirembe, amakubo go ga butuukirivu era ga mazima.” Ekitiibwa “Omuyinza w’Ebintu Byonna” kitegeeza ki? Kitegeeza nti Yakuwa y’asingayo okuba ow’amaanyi. Ate ekitiibwa “Kabaka ow’emirembe n’emirembe” kitegeeza nti abaddewo emirembe n’emirembe. Zabbuli 90:2 lulaga nti abaddewo emirembe gyonna era wa kweyongera okubaawo emirembe gyonna. Ekyo nga kyewuunyisa nnyo!\n17 Yakuwa yekka ye Mutonzi. Okubikkulirwa 4:11 wagamba nti: “Yakuwa, Katonda waffe ow’amaanyi, ogwanidde okuweebwanga ekitiibwa n’ettendo, kubanga watonda ebintu byonna, era olw’okusiima kwo byabaawo era byatondebwa.” Yakuwa ye yatonda ebintu byonna by’oyinza okulowoozaako! Yatonda bamalayika abali mu ggulu, emmunyeenye eziri ku ggulu, ebibala ebiri ku miti, n’ebyennyanja ebiri mu nnyanja.\nOSOBOLA OKUBEERA MUKWANO GWA YAKUWA?\n18. Lwaki abantu abamu balowooza nti tebasobola kubeera mikwano gya Katonda, naye Bayibuli eyogera ki ku nsonga eyo?\n18 Abantu abamu bwe basoma ku ngeri za Yakuwa ez’ekitalo, bawuniikirira era ne bagamba nti, ‘Katonda alina amaanyi amangi ennyo, ow’ekitiibwa ennyo, era ali ewala ennyo, ddala asobola okuntwala ng’ow’omugaso?’ Naye Katonda ayagala tulowooze bwe tutyo? Nedda. Yakuwa ayagala okuba mukwano gwaffe ow’oku lusegere. Bayibuli egamba nti Katonda “tali wala wa buli omu ku ffe.” (Ebikolwa 17:27) Katonda ayagala omusemberere era agamba nti naye ajja ‘kukusemberera.’—Yakobo 4:8.\n19. (a) Oyinza otya okufuuka mukwano gwa Katonda? (b) Ku ngeri za Yakuwa, eruwa gy’osinga okwagala?\n19 Oyinza otya okufuuka mukwano gwa Katonda? Yesu yagamba nti: “Okusobola okufuna obulamu obutaggwaawo, kibeetaagisa okukumanya ggwe Katonda omu ow’amazima n’oyo gwe watuma Yesu Kristo.” (Yokaana 17:3) Weeyongere okuyiga Bayibuli. Bw’onookola bw’otyo, ojja kweyongera okumanya ebikwata ku Yakuwa ne Yesu, era ekyo kijja kukusobozesa okufuna obulamu obutaggwaawo. Ng’ekyokulabirako, twalabye dda nti “Katonda kwagala.” (1 Yokaana 4:16) Naye era alina n’engeri endala ennungi nnyingi. Bayibuli egamba nti Yakuwa ‘musaasizi era wa kisa, alwawo okusunguwala era alina okwagala kungi okutajjulukuka n’amazima mangi.’ (Okuva 34:6) Yakuwa ‘mulungi era mwetegefu okusonyiwa.’ (Zabbuli 86:5) Katonda mugumiikiriza era mwesigwa. (2 Peetero 3:9; Okubikkulirwa 15:4) Bw’oneeyongera okusoma Bayibuli, ojja kumanya ebisingawo ebikwata ku ngeri ze ennungi.\n20-22. (a) Oyinza otya okuba n’enkolagana ey’oku lusegere ne Katonda ng’ate tosobola kumulaba? (b) Kiki ky’osaanidde okukola singa wabaawo abaagala okukulemesa okuyiga Bayibuli?\n20 Oyinza otya okuba n’enkolagana ey’oku lusegere ne Katonda ng’ate tosobola kumulaba? (Yokaana 1:18; 4:24; 1 Timoseewo 1:17) Bw’osoma ebikwata ku Yakuwa mu Bayibuli, osobola okumutegeera obulungi n’aba wa ddala gy’oli. (Zabbuli 27:4; Abaruumi 1:20) Bw’oneeyongera okuyiga ebikwata ku Yakuwa, ojja kweyongera okumwagala era ojja kuwulira ng’ofuuse mukwano gwe.\nBataata baagala nnyo abaana baabwe, naye Kitaffe ow’omu ggulu atwagala nnyo n’okusingawo\n21 Ojja kukitegeera nti Yakuwa ye Kitaffe. (Matayo 6:9) Yatuwa obulamu, era atwagaliza obulamu obusingayo obulungi. Ekyo omuzadde yenna ayagala abaana be ky’abeera abaagaliza. (Zabbuli 36:9) Bayibuli eraga nti osobola okufuuka mukwano gwa Yakuwa. (Yakobo 2:23) Kiteeberezeemu. Yakuwa, Omutonzi w’ebitonde byonna, ayagala obeere mukwano gwe!\n22 Abantu abamu bayinza okwagala okukulemesa okuyiga Bayibuli. Bayinza okuba nga batya nti ojja kuva mu ddiini yo. Naye tokkiriza muntu yenna kukulemesa kufuuka mukwano gwa Yakuwa. Ye w’omukwano asinga bonna.\n23, 24. (a) Lwaki kikulu okweyongera okubuuza ebibuuzo? (b) Kiki kye tunaayogerako mu ssuula eddako?\n23 Nga weeyongera okuyiga Bayibuli, waliwo ebintu ebiyinza okukukaluubirira okutegeera. Totya kubuuza bibuuzo. Yesu yagamba nti tusaanidde okuba abeetoowaze ng’abaana abato. (Matayo 18:2-4) Abaana abato babuuza ebibuuzo bingi. Katonda ayagala ofune eby’okuddamu mu bibuuzo byo. N’olwekyo, weekenneenye bulungi ebyo by’oyiga mu Bayibuli osobole okukakasa nti by’oyiga ge mazima.—Soma Ebikolwa 17:11.\n24 Engeri esingayo obulungi ey’okuyigamu ebikwata ku Yakuwa, kwe kuyiga Bayibuli. Mu ssuula eddako, tujja kulaba ensonga lwaki Bayibuli ya njawulo ku bitabo ebirala byonna.\n^ lup. 15 Bayibuli yo bw’eba nga teriimu linnya Yakuwa, oba bw’oba oyagala okumanya ebisingawo ku makulu g’erinnya lya Katonda n’enjatula yaalyo, laba Ekyongerezeddwako Na. 1.\nEKISOOKA: KATONDA Y’ANI?\n“Watonda ebintu byonna.”—Okubikkulirwa 4:11\nKiki Bayibuli ky’etuyigiriza ku Katonda?\nYe Muyinza w’Ebintu Byonna, era y’asingayo okuba ow’amaanyi.\nAbaddewo emirembe n’emirembe.\nKatonda ye Kitaffe.\nAtwagaliza obulamu obusingayo obulungi.\nKatonda ayagala okuba mukwano gwaffe ow’oku lusegere.\nEKY’OKUBIRI: KATONDA ALINA ERINNYA\n“Yakuwa . . . lye linnya lyange emirembe n’emirembe.”—Okuva 3:15\nLwaki erinnya lya Katonda kkulu nnyo?\nKatonda atutegeeza nti erinnya lye ye Yakuwa. “Katonda” ne “Mukama” si mannya. Ebyo bitiibwa butiibwa, nga “kabaka” oba “pulezidenti.” Yakuwa ayagala tukozese erinnya lye.\nErinnya lye litegeeza nti “Aleetera Ebintu Okubaawo.” Olw’okuba Yakuwa ye yatonda ebintu byonna asobola okutuukiriza kyonna ky’aba asuubizza era asobola okutuukiriza ekigendererwa kye.\nEKY’OKUSATU: YAKUWA ATWAGALA NNYO\n“Katonda kwagala.”—1 Yokaana 4:8\nKatonda okuba nti atwagala kituganyula kitya?\nOkuva 34:6; Zabbuli 37:28\nMusaasizi era wa kisa. Ayagala amazima n’obwenkanya.\n2 Peetero 3:9\nEKY’OKUNA: KATONDA AKUFAAKO\n‘Mumukwase byonna ebibeeraliikiriza kubanga abafaako.’—1 Peetero 5:7\nKiki ekiraga nti Katonda akufaako?\nAsuubizza nti ajja kumalawo okubonaabona n’ebintu ebirala byonna ebibi.\nYakuwa ayagala obe n’enkolagana ey’oku lusegere naye.\nGy’onookoma okuyiga ebikwata ku Katonda, gy’ojja okukoma okumwagala.\nKatonda alina ebitiibwa bingi, gamba nga Omuyinza w’Ebintu Byonna, Omutonzi, ne Mukama. Naye erinnya lya Katonda lisangibwa mu Bayibuli emirundi nga 7,000.\nLwaki Kikulu Okuyiga Bayibuli?—Empanvuko\nDdala Kisoboka Okutegeera Katonda?


Okuva mu Buddu Mu Biseera eby’Edda ne mu Kiseera Kinos\nBISOME MU Afrikaans Albanian Amharic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bulgarian Cambodian Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangal Kwanyama Lhukonzo Lingala Lithuanian Lomwe Lucholi Luganda Lunda Lunyankore Luo Luswayiri Luswayiri (Congo) Lutoro Luvale Luwalabu Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zulu\nOkugula abaddu mu Afirika okubatwala mu Amerika yali bizineesi ya maanyi\nBlessing * yaggibwa mu nsi ye n’atwalibwa e Bulaaya nga bamugamba nti yali agenda kukola mu saaluuni. Naye abaamutwalayo baali bamututte kukola bwamalaaya, era bwe yagezaako okugaana baamukuba era ne batiisatiisa n’okutuusa akabi ku bantu be.\nEkifaananyi ekiraga abaddu mu Misiri ey’edda\nOmukyala eyali atutte Blessing e Bulaaya yali amusuubira okukola wakati wa ddoola 200 ne 300 buli lunaku okusobola okusasula ddoola ezisukka mu 40,000 ze yali asaasaanyizza okumutwala e Bulaaya. Blessing agamba nti: “Nnayagala okutoloka nveeyo, naye nnali ntya nti abantu bange bandituusiddwako akabi. Nnali simanyi kya kukola.” Ekyatuuka ku Blessing kye kituuka ku bantu ng’obukadde buna abakozesebwa mu bwamalaaya mu nsi yonna.\nEmyaka nga 4,000 egiyise, baganda b’omuvubuka ayitibwa Yusufu baamutunda n’atwalibwa e Misiri n’afuuka omuddu w’omukungu wa kabaka wa Misiri. Naye obutafaananako Blessing, mu kusooka mukama wa Yusufu teyamuyisa bubi. Kyokka Yusufu bwe yagaana okwegatta ne muka mukama we, omukazi oyo yamuwaayiriza nti yali agezaako okumukwata. Ekyo kyaviirako Yusufu okusibibwa mu kkomera.—Olubereberye 39:1-20; Zabbuli 105:17, 18.\nYusufu yali muddu mu biseera bya dda nnyo, naye Blessing abadde muddu mu kiseera kino. Kyokka bombi kye bafaananya kwe kuba nti baggibwa mu nsi yaabwe ne batundibwa mu nsi endala.\nENGERI ENTALO GYE ZAALEETERA OBUDDU OKWEYONGERA\nAmawanga okusinga gaafunanga abaddu mu biseera by’entalo. Kigambibwa nti Kabaka wa Misiri eyali ayitibwa Thutmose III yawamba abantu 90,000 ng’agenze okulwana mu nsi ya Kanani. Abamisiri baakozesa abantu abo ng’abaddu mu birombe, okuzimba ebizimbe mwe baasinzizanga, n’okusima emikutu gy’amazzi.\nMu kiseera ky’obufuzi bw’Abaruumi, abaddu bangi baafunibwanga mu biseera by’entalo, era oluusi Abaruumi baalwananga entalo olw’okwagala okufuna abaddu. Kigambibwa nti mu kyasa ekyasooka, kumpi kimu kya kubiri eky’abantu abaali babeera mu kibuga Rooma baali baddu. Abamisiri n’Abaruumi baayisanga bubi nnyo abaddu. Kigambibwa nti abaddu abaakozesebwanga mu birombe by’Abaruumi tebaawangalanga kusukka myaka 30.\nEmyaka bwe gyagenda giyitawo, abantu abaatwalibwanga mu buddu beeyongera obungi. Okuva mu kyasa eky’ekkumi n’omukaaga okutuuka mu kyasa eky’ekkumi n’omwenda, okugula abaddu mu Afirika okubatwala mu Amerika ye yali bizineesi esinga okuvaamu ssente. Okusinziira ku lipoota y’ekitongole ky’Ekibiina ky’Amawanga Amagatte ekikola ku by’enjigiriza n’embeera z’abantu (UNESCO), abasajja, abakazi, n’abaana abali wakati w’obukadde 20 n’obukadde 30 be baawambibwa ne batundibwa.’ Kigambibwa nti abantu nkumi na nkumi baafiira mu guyanja Atlantic nga basaabazibwa okutwalibwa mu buddu. Olaudah Equiano, omu ku abo baawonawo, yagamba nti: “Okulaba abakazi abaaziirana n’abantu abafa kyatukuba entiisa etalojjeka.”\nEky’ennaku, ne leero abantu bangi bakyakozesebwa ng’abaddu. Okusinziira ku kitongole ekivunaanyizibwa ku mbeera z’abakozi mu nsi yonna (International Labour Organization), abasajja, abakazi, n’abaana ng’obukadde 21 bakozesebwa ng’abaddu. Abamu basasulwa obusente butono nnyo ate abalala tebasasulwa. Abantu abakola ng’abaddu mu kiseera kino bakola mu birombe, mu makolero g’engoye, mu kukuba amatoffaali, mu bwamalaaya, ne mu maka g’abantu. Obuddu obw’engeri eno bweyongera bweyongezi, wadde nga tebukkirizibwa mu mateeka.\nAbantu bangi nnyo bakyakozesebwa ng’abaddu\nOKUVA MU BUDDU\nOlw’okuba abaddu baali bayisibwa bubi nnyo, bangi baasalawo okwerwanako. Mu kyasa ekyasooka, omusajja ayitibwa Spartacus yakulembera abaddu 100,000 ne balwanyisa Abaruumi nga baagala okuva mu buddu, naye tebyabagendera bulungi. Mu Kyasa eky’ekkumi n’omunaana, abaddu mu Hispaniola nabo beegugunga ne balwana olutalo olwamala emyaka 13, era olutalo olwo lwabaviirako okufuna obwetwaze mu 1804. Olutalo olwo lwava ku kuba nti baali bayisibwa bubi nnyo ku masamba g’ebikajjo gye baakolanga.\nOkuva mu buddu okukyasinze okuba okw’ebyafaayo kwe kw’Abayisirayiri bwe baave e Misiri. Eggwanga ddamba ery’abantu ng’obukadde busatu be baanunulibwa mu buddu. Embeera gye baalimu yali mbi nnyo. Bayibuli egamba nti Abamisiri baali “babakozesa buli mulimu ogw’obuddu.” (Okuva 1:11-14) Kabaka wa Misiri yatuuka n’okuyisa etteeka abaana b’Abayisirayiri battibwe.—Okuva 1:8-22.\nEkirala ekifuula okununulibwa kw’Abayisirayiri okuba okw’ebyafaayo kwe kuba nti Katonda kennyini ye yabanunula. Katonda yagamba Musa nti: “Mmanyi bulungi obulumi bwe balimu. Ŋŋenda kukka mbanunule.” (Okuva 3:7, 8) N’okutuusa leero, Abayudaaya bakuza embaga ey’Okuyitako okujjukira olunaku bajjajjaabwe lwe baava mu buddu e Misiri.—Okuva 12:14.\nOBUDDU BUJJA KUKOMA\nBayibuli egamba nti: “Yakuwa Katonda waffe takola bitali bya bwenkanya,” era takyuka. (2 Ebyomumirembe 19:7; Malaki 3:6) Katonda yatuma Omwana we Yesu ‘okulangirira nti abawambe bajja kuteebwa, n’okusumulula abo abanyigirizibwa.’ (Lukka 4:18) Ekyo kitegeeza nti Yesu yali wa kununula abantu mu buddu obw’engeri zonna? Nedda. Yesu yatumibwa okununula abantu mu buddu bw’ekibi n’okufa. Yagamba nti: “Amazima gajja kubafuula ba ddembe.” (Yokaana 8:32) Ne leero, ebyo Yesu bye yayigiriza biyamba abantu okufuuka ab’eddembe.—Laba ebiri wansi w’omutwe, “ Okununulibwa mu Buddu obw’Engeri Endala.”\nKatonda yayamba Yusufu ne Blessing okuva mu buddu, naye buli omu yamuyamba mu ngeri ya njawulo. Osobola okusoma ebikwata ku Yusufu mu Olubereberye essuula 39 okutuuka 41. Engeri Blessing gye yava mu buddu nayo yeewuunyisa.\nBwe yagobebwa mu nsi gye baali baamutwala, yagenda mu Sipeyini. Ng’ali eyo, Abajulirwa ba Yakuwa baatandika okumuyigiriza Bayibuli. Yafuna omulimu, era ne yeegayirira omukyala eyali mukama we amukendeereze ku ssente ze yali amubanja. Lumu omukyala oyo yakubira Blessing essimu n’amugamba nti ebbanja yali alimusonyiye era n’amusaba amusonyiwe. Kiki ekyamuleetera okukola ekyo? Omukyala oyo naye Abajulirwa ba Yakuwa baali batandise okumuyigiriza Bayibuli. Blessing agamba nti: ‘Bayibuli eyamba abantu mu ngeri ez’enjawulo.’\nYakuwa yawulira bubi nnyo olw’engeri Abayisirayiri gye baali bayisibwamu mu Misiri. Ne mu kiseera kino awulira bubi nnyo bw’alaba abantu nga banyigirizibwa. Leero waliwo obuddu obw’engeri ezitali zimu. Embeera eyo okusobola okukoma, walina okubaawo enkyukakyuka ez’amaanyi mu nsi. Ekyo kyennyini Katonda ky’anaatera okukola. Bayibuli egamba nti: “Tulindirira eggulu eriggya n’ensi empya, era nga muno obutuukirivu mwe bulibeera.”—2 Peetero 3:13.\n^ lup. 2 Erinnya likyusiddwa.\nOkununulibwa mu Buddu obw’Engeri Endala\nAlonso naye yali muddu, naye ye yali mu buddu bwa ngeri ndala. Yatandika okunywa enjaga ng’akyali muto. Agamba nti: “Nnabbanga okusobola okufuna ssente ezigula enjaga, era oluvannyuma nnatandika n’okugitunda. Wadde nga nnagenda mu malwaliro ana ag’enjawulo ne bannuunamu enjaga, nnalemererwa okugivaako. Oluvannyuma poliisi yankwata, era ne nsibibwa mu kkomera okumala emyaka ena.”\nAlonso yamala emyaka 30 ng’anywa enjaga, naye oluvannyuma Abajulirwa ba Yakuwa baatandika okumuyigiriza Bayibuli. Bye yayiga mu Bayibuli byamukwatako nnyo, era n’amalirira okulekera awo okunywa enjaga. Agamba nti: “Olw’okuba nnali mmaze emyaka mingi nga nnywa enjaga, tekyali kyangu kugireka. Naye Yakuwa Katonda yannyamba ne mpangula olutalo olwo.”—Zabbuli 55:22.\nAlonso era agamba nti: “Mukyala wange musanyufu nnyo olw’enkyukakyuka ze nkoze. Simanyi bwe nnyinza kwebaza Yakuwa annyambye okwekutula ku muze omubi ennyo bwe gutyo. Singa teyannyamba, ne kaakati nnandibadde nkyanywa enjaga, oba nga nnafa dda.”\n“Amakubo Ge Gonna ga Bwenkanya”\nMu ngeri ki obwenkanya bwa Katonda gye buli obulungi ennyo?\nLwaki Katonda Aleka ab’Amaanyi Okunyigiriza Abanafu?


Bukedde Online - CHWA NABAKKA: Kabaka eyavaako Bakabaka okweddira emiziro gya bannyaabwe\nAbeffumbe batandise okusonda ez'okuzimba...\nPulogulaamu y'amatikkira ga Kabaka efulumye...\nAdded 2nd July 2017\nNga tujaguza amatikkira ga Ssaabasajja Kabaka ag’oimulundi ogwa 24, tukuleetedde emboozi eziraga Bakabaka ba Buganda na biki bye baagatta ku Bwakabaka.\nLeero DICKSON KULUMBA alaze Kabaka Chwa I Nabakka bye yagatta ku Buganda.\nCHWA I Nabakka ye Kabaka wa Buganda owookubiri. Ono yakola kinene okulaba ng’Obwakabaka tebubulwa Mulangira alya Nnamulondo, ekintu ekyazimba Obuganda n’okutuusa leero.\nEbikwata ku mulembe gwe si bingi kyokka aboogezi bangi bamutendereza okukuuma ebyo kitaawe Kintu bye yaleka alambise okutambulizaako Obuganda.\nSir Apollo Kaggwa eyaliko Katikkiro wa Buganda mu kitabo kye Bassekabaka ba Buganda anyumya ku mulembe gwa Nabakka bw’ati “KINTU ng’amaze okubula, Chwa Nabakka n’alya Obuganda kubanga abaami baalaba nga tewakyali Kabaka abalamula.\nEra ebyo bwe byaggwa, ne baddira omwana wa Kisolo Wamala, n’amusikira. Era okwo kwe kwava olugero nti, “ Obusigire bwatta Kisolo” . Chwa yakuba ekibuga kye e Bigo, n’azaala omwana we Kalemeera.\nAwo Kalemeera bwe yakula, ne bamubuulira nti, jjajjaawo Kintu ne muganda wa kitaawo Mulanga, baabula bubuzi, tetwamanya gye badda.” Kalemeera kye yavanga akuuma kitaawe ng’alowooza nti, “Oba oli awo ne kitange n’abula; kamukuumenga, bw’alibula nga tuli wamu naye.”\nAwo Chwa yalaba ng’amukuuma nnyo n’amusalira amagezi n’ayita Walusimbi Ssaabaddu we nti, “ Kale waayiriza omwana ono omusango alekenga okunkuuma bwatyo.”\nWalusimbi kye yava amuwaayiriza nti, “Omwana ono yasuze ne mukazi wange.” Kubanga tewaali nsonga ya mazima. Yamala gamuwaayiriza, era ave ku kitaawe okumukuuma.\nAwo bwe baayita abakulu bonna, ne bakuηηaana, ne bababuulira omusango. Abaami bonna ne basala amagezi omusango nti, “ Omwana gumusinze.” Walusimbi n’asala Olukoni (edda ebintu ebingi ennyo nga biyitibwa Lukoni).\nAbaami nti, “ Kale mumulondere abantu bawerekere omwana agende eri muganda wange Winyi, Kabaka w’e Bunyoro, agende yeetange ebintu.” Abaami ne balonda: Bwoya yalonda Mulegeya. Kasujja yalonda Ssebatta. Kalogo yalonda Mpinga.\nWakayiba yalonda Mazige, era Wakayiba ye yalundanga ente za Kintu. N’abalala bangi abaalondebwanga abaami bonna; n’ebika byonna byalonda abantu abaagenda naye. Awo bwe bwakya enkya, Kalemeera n’asitula n’agenda e Bunyoro e Kibulala.\nWinyi bwe yalaba omwana wa muganda we, n’amwagala nnyo. Kye yava amusuliza ddala omw’omukyala Kaddulubaale Wanyana.\nKalemeera bwe yalaba Wanyana nga mulungi, n’amwagala.\nAmangu ago n’amufunyisa olubuto. Kaleemera bwe yalaba ng’azzizza omusango ku Wanyana, n’abuulirako Mulegeya nti, “Nzizizza Omusango ku Mukyala Wanyana.”\nMulegeya n’asala amagezi n’agamba nti ,” Kangende eri Kabaka; bw’anjagala, kantwaleyo ebigambo by’enfumo.” Bwe yajja eri Kabaka Winyi n’amugamba nti, “ Nalaguddwa nti, bw’owuliranga omumwe nga mulimu omukyala azzizza omusango, tamulabangako, bamuzimbiranga bweru, era tamukolanga bubi.\nEra bw’azaalanga omwana bamumuggyangako ne bamussa mu kirombe. Bwe balikola\nbwe batyo, oliba mulamu era oliwangaala.” Winyi bwatyo n’akkiriza ebigambo bya Mulegeya.\nEra Mulegeya ng’abumba entamu. Mulegeya bwe yaddayo ewuwe, n’abuulira Kalemeera nga bwe yagamba Kabaka.\nAmangu ago, Kalemeera n’ateesa ne Mulegeya nti, “ Nze kaηηende eri Kabaka, mmulage nti nzirayo ewaffe e Buganda.” Naagenda n’alaga.\nKabaka Winyi n’amugamba nti, “ Kale ddayo ewammwe.” Kalemeera n’asitula okukomawo e Buganda. Mulegeya n’asigalayo e Bunyoro era n’abalala.\nBano be basajja ba Kitaawe be yali nabo; Lwabiriza, Kigu ne Kalogo. Kalemeera mu kkubo yali yaakamalamu\nennaku bbiri, n’alwala n’afa.\nBe yali nabo ne bamutemako omutwe ne bagusiba mu ddiba ly’empisi. Ne baleeta omulambo gwe, ne baguziika e Kyasa mu Busiro. Bwe baatusa omutwe gwa Kalemeera eri bannaabwe, baasanga nga ne Chwa abuze bubuzi.\nEno y’ensonga eyamubuza: Yali agenda e Magonga okulaba oba kitaawe yabulira ddala. Naye bwe yatuuka mu kkubo, ne wabaawo omuntu amulimba nti, Kitaawo yakomawo.” Kabaka Chwa I ensonyi bwe zaamukwata ng’atidde kitaawe, n’abulira mu lusenyi Ddavula.\nKye baava bagera olugero nti, “Amasuubisuubi gali e Ddavula.” Kuba abaali e Bigo baalowooza nti Kabaka yagenda Magonga, n’ab’e Magonga baalowoozanga nti ali wuwe e Bigo.\nOluvannyuma ne bategeera nti yabula bubuzi. Naye ne batamanya nga kisolo kye kyamulya.\nOkukulembera Obuganda obulungi, yalonda Bakatikkiro okwali Walusimbi Oweffumbe ne Ssebwana Owoolugave okumulamulirako ensi ye kyokka bwe yabula, Ssebwana n’asigala ng’akuuma Nnamulondo.\nDaudi Malagala, Katikkiro w’ekika ky’Embwa agamba nti Kabaka Kato Kintu yazaala abaana bangi okwaali Gguluddene nga ye mutabani we omukulu, Wakayima ne Chwa Nabakka.\nKyokka Gguluddene ne Wakayima yabazaala mu mukazi mulala atali Nambi. “ Chwa Nabakka we yalinnyira ku Nnamulondo, Abalangira bonna baali beddira Mbwa.\nLumu Chwa yali anyumya ne mukulu we Gguluddene, embwa n’ejja erya empitambi mu maaso gaabwe nga bombi balaba.\nChwa Nabakka yagamba Muganda we nti, “ Olabye embwa bw’eridde empitambi?” Wano Chwa we yalayirira nga bw’atayinza kuddamu kweddira mbwa.\nChwa yasalawo kweddira muziro gwa nnyina. Gguluddene yakiwakanya nnyo era wano Chwa we yagambira Muganda we nti, ‘ Wabula oli Mutasingwampaka’.\nOkuva olwo Gguluddene erinnya lya Mutasingwa ne limukalirako ddala. Era okuva olwo Kabaka yasigala yeddira muziro gwa nnyina.\nBYE YATEEKA KU BUGANDA\nKabaka Chwa I yakuuma ebyo Kintu bye yali alambise naddala ebika gye birina okutambuzibwa n’okutuusa kati nga bituukiriza obuvunaanyizibwa bwabyo mu Lubiri.\nYaleeta ennono ya Kabaka okweddira omuziro gwa nnyina. Yeddira muziro gwa nnyina Nakiwala Kabejja Oweηηonge.\nDr. Adam Kimala ayogera ku nnono ya Kabaka okweddira ekika kya nnyina nti kyagendererwamu okulaba nga tewabeera kika kyefuga Bwakabaka.\nAyongerako nti, “ Kino kyakolebwa mu ssaayansi wa waggulu naye ng’amazima gali nti Bakabaka baffe basigala nga Balangira wabula nga bawa nnyo ekitiibwa oludda lwa Bannyaabwe.\nKy’ova olaba mu bakojja ba Kabaka eri amaanyi mangi agabaweebwa okuli kkojjawe omukulu Ssaabaganzi. Ekikulu ekyakolebwa ku mulembe gwa Chwa I Nabakka kwe kulaba nti Kabaka asigala ng’ava mu lulyo naffe abakopi tusigale mu bika byaffe era kino kye kyatebenkeza Obuganda.”\nOmulembe gwe gwaleetera abakopi okufuga ku Buganda okumala akaseera kuba Ssebwana ow’e Gganda nga yakuuma Nnamulondo okumala emyaka egisoba mu 10.\nEbika bingi byaggwa amaanyi gaabyo ku mulembe gwe okuyingira ogwa Kimera era okuva olwo bwe buvunanyizibwa bwebitambuza. Bino kuliko enkima, embogo n’ebirala.\nMugadya Sserubidde, Katikkiro w’ekika ky’Enkima agamba nti olw’embeera Nabakka gye yaleeta mu Bwakabaka, ye yavaako Abenkima okufuna obukulu nga ‘Bajjajja ba Buganda’.